Diseinua ere, prezio barnean | Revista\n: Diseinua ere, prezio barnean\n[1. or] Diseinua ere, prezio barnean\nHiru jolas-tresnatatik bat ez dago aski ongi zaindua\nGarrantzitsuena, energia zentzuz eta geroari ihes egiten utzi gabe kontsumitzea\nGrillez hornituriko zortzi mikrouhin labe aztertu dira oraingoan. Horien prezioek gorabehera handiak dituzte: 117 euroetatik (Samsung CE-2817N) 300 euroetara (Sharp R-74ST). Kolore zuri eta kontagailu analogikoa duten hiru mikrouhin labeak (Balay, Samsung eta Fagor) merkeenak dira; kontagailu digitala duten kolore metalikoko biak (Sharp eta Sanyo), garestienak. Kalitatea eta prezioaren arteko erlazio egokiena labe merkeenak eskaintzen du: Samsung-ek. Bera da erabiltzaileek hobekien baloratu duten bigarrena eta funtzionaltasunik handiena eskaintzen duena. Arrazoi estetikoak direla medio, eroslea mikrouhin labe kromatuaren bila badabil, Sharp, denetan garestiena, izan da balioztapen hoberenekoa.\nMikrouhin labeak frekuentzia handiko uhin elektromagnetikoak igortzen ditu: uhinok elikagaiak daukan ura berotzen dute eta, barnetik hasita kuzinatzen denez, produktua egosi egiten da beti, erre ordez. Esate baterako, sekula ez doa 100º C-tik gora, horixe baita uraren lurruntze-tenperatura. Horregatik aurkitzen dugu elikagaiaren barnealdea azalera baino beroago eta arrazoi beragatik honelako labeek ez dituzte ontzi hutsak berotzen: elikagaiak berotu eta desizoztu baizik ez dituzte egiten aparatu hauek. Grillez osaturiko mikrouhin labeek, frekuentzia handiko uhin-emisoreaz gainera, kuartzozko bi barra ere badaukate (janariak gorritu eta gainerretzeko beroa ematen dutenak, alegia).\nOhiko hiru erabiltzailek labearen itxura puntu bakarretik bost puntura kalifikatu zuten. Batez besteko balorazioak hiru puntutik gora ibili ziren zortzi laginetan ere eta nabarmentzekoak dira LG eta Sharp (3,6na puntu), argibide-liburuagatik eta ergonomiagatik. LG laginak puntuazio hoberena jaso zuen kanpoko itxurari (4,7), argiztapenari (4) eta ikusgarritasunari (4) zegokienez. Samsung markakoak, berriz, balorazio orokorrean (3,2 puntu) emaitza txarrena eraman zuen, abiatze (3,7) aginte eta kontrolen argitasun eta baliagarritasunean (4,7) nabarmendu bazen ere; argiztapenean eta mantenu eta garbitasunean (2 puntu), egonkortasun, neurri eta ikusgarritasunean, aldiz huts egin zuen (3 puntu).\nLaginak probatzeko, haietako bakoitzean lasagna, kaneloiak eta pizza kuzinatu eta ogia eta ziazerbak desizoztu ziren. Samsung labeak irabazi zuen puntuazio hoberena (4,6 puntu, 5etik) eta toki txarrenean LG gertatu zen, puntuazio onarekin, dena den (3,3 puntu): ogia desizoztean (4 puntu) eta lasagna eta kaneloiak kuzinatzean (5 puntu) emaitza onak erdietsi bazituen ere, bai tenperaturan, bai desizozturiko ziazerben uniformetasun eta ukituan ere, pattal ibili zen (2 puntu).\nMikrouhin labe batek txikia izan behar du kanpotik eta zabala barrutik. Panasonic da denetan txikien eta arinena (458 x 299 x 315 zentimetro eta 10,5 kilo), baita barne-edukiera txikienekoa (17,4 litro) ere. Fagor, aitzitik, astunen eta handiena da denetan (541 x 316 x 410 zentimetro eta 19,2 kilo), eta barne-edukiera bigarren handiena du (23,5 litro). Lagin guztietan, egiazko edukiera adierazitakoa baino txikiagoa izaki (Fagor markak ez du datu hori ematen), kasuren batean, 5,5 litrokoa izan zen bata eta bestearen arteko aldea (Samsung laginean, hain zuzen). Panasonic labeak dauka haririk luzeena (145 zentimetro), eta denetan laburrena Whirlpool laginarena da (91 zentimetro).\nLG, Balay, Sanyo, Sharp, Panasonic eta Fagor laginen gehieneko potentzia 900 wattekoa da, eta Samsung labeak 850 watt dauzka; Whirlpool da denetan ahulena, 750 watt besterik ez baitu. Egiazko kontsumoari dagokiola, Panasonic (ahaltsuenetako bat) da kontsumo gutxien egiten duen laginetako bat, bai mikrouhin funtzioan (1.155 watt) baita konbinatuan ere (1.710 watt); gutxien kontsumitzen duen grilla Whirlpool laginarena da (750 watt). Hona kontsumo gehien dutenak: Sanyo mikrouhin funtzioan (1.455 watt), LG grillean (1.240 watt) eta Fagor konbinatuan (2.566 watt).\nDenbora neurtzeko sistemak\nBost laginetako tenporizadoreak digitalak dira: garestiago eta -ustez bakarrik- zehatzagoak (LG, Whirlpool, Sanyo, Sharp eta Panasonic). Beste hirurek (Balay, Samsung eta Fagor-ek) analogikoa dute. Whirpool labearen tenporizadorea da egosaldi-denborak zehazkien neurtzen dituena (bost segundoan behin) eta txarrena Balay (hogeita hamar segundoan behin graduatzen da). Denetan zehatzena, berriz, analogikoetako bat da, Samsung (minutuan bost ehuneko aldea bakarrik agertzen du) eta denbora okerren neurtzen duena, azkenik, Fagor: minutuari beste bi segundo gehitzen dizkio.\nTenporizadore analogikoek onartzen duten gehieneko programazioa ordubetekoa da eta digitalek, berriz, 90 minututik (LG, Whirlpool, Sanyo) 100 minutu (Panasonic, Sharp) bitartekoa. Aurretiaz antolaturiko programek labearen erabilera soildu edo erraztu egiten dute, egosaldiaren iraupena eta potentzia elikagaien pisuaren eta nolakotasunen arabera egokitzen baitute. Ezaugarri hori tenporizadore digitalaz hornituriko bost mikrouhin labeek bakarrik agertu zuten.\nLabe horien hiru funtzioak (mikrouhinak, desizoztea eta grilla) eragitea dela eta, erregulatzaileak posizio asko behar du izan, egospen-potentzia zehatzago gertatuko bada. Whirpool laginak hamabi posizio ditu eta Panasonic labeak zazpi.\nZortzi labeek dituzte erretilu birakaria, lana amaitutakoan abisatzen duen mekanismo akustikoa eta, atea zabaldutakoan, denak gelditu ziren. Zortzietatik lau laginek (LG, Whirlpool, Sanyo eta Panasonic-ek) aparatua martxan jartzea galarazten duen segurtasunezko blokeoa daukate. Lagin guztietan, martxan zeudela, aldatu ahal izan zen programaturiko denbora; potentzia, ordea, ezin aldatuzkoa gertatzen da LG, Sanyo eta Sharp labeetan, hauek funtzionatzen duten bitartean.\nBarrualdeko beroaren aurkako babespena ere aztertu zen, alkohol etilikoz garastatu eta azukreztaturiko patata bat grill eta mikrouhin funtzioetan potentzia handienean eraginez (gorabehera horietan oso litekeena da elikagaia sukartzea). Lagin bakar batean ere ez zen babes termikoa martxan jarri: zortziek segitu zuten martxan. Areago, Samsung eta Panasonic laginen atearen barrualdea su-garretan hasi zen.\nKontsumitzailea- rentzako informazioa, ondo\nLaginen etiketa eta markak ulergarri eta argigarri gertatu ziren. Lagin bakar batean ere gizakiaren hatza ezin da iritsi barruko atal aktiboetaraino; labe guztiek gainditu zituzten bai ihesen korronte-proba, baita zurruntasun dielektrikoarena ere (test horiek aparatuaren funtzionamendu elektrikoaren zuzentasuna adierazten dute). Araua gainditzen ez duen bakarra Whirpool da: erabiltzaileek muturreko baldintzetan berotu zutenean, kable isolatzaile bat ketan hasi zen. Panasonic laginean, akatsez funtzionatu zuenean, babespen mekanismoa martxan jarri zen; LG, Balay, Samsung, Sharp eta Fagor laginetan ez zen inongo babesik agertu, baina labeak ez ziren gehiegizko tenperaturetara iritsi; Sanyo labea txinpartaka hasi zenez, kable baten isolatzailea belztu egin zen.\nBeroaren eta suaren aurreko erresistentzia, berotze eta egonkortasun eta arrisku mekanikoen saiakeretan emaitza onak erakutsi zituzten lagin guztiek. Uhinen ihesak aparatutik bost zentimetrotara neurtu ziren. Segurtasunaz ari garela, labe guztietan, arauak xedatutako gehieneko mugen azpitik dabiltza, oso (10 - 50 aldiz).\nFuntzionatzen ari dela, beste etxetresna elektrikoen prestazioetan eraginik izan dezakeen labe bakarra Panasonic da: martxan dabilela, bere jarduera elektrikoa hozkailuko termostato elektronikoa nahasi edo ikuzgailu elektronikoaren ikuzte-zikloa eten egin dezake. Bateratasun elektromagnetikoko proba guztiak erraz gainditu zituzten gainerako zazpi mikrouhin labeek.\nBeste aldetik, kontsumitzaileari eskaini behar zaion informazio eta babesari dagokionez, zortziek emaitza ona atera zuten. Den-denek ematen dituzte aparatuak instalatu, erabili eta mantentzeko argibideak eta, areago, errezeta liburua dakarte guztiek. Espainiako legeak xedaturiko sei hilabeteko bermea Whirpool eta Fagor markakoek ematen dute; gainerakoek, urtebete.\nAparatuak dakartzan argibideak arretaz irakurtzeaz gainera, mikrouhin labea behar bezala erabiltzeko hainbat aholku betetzea komeni da:\nMikrouhin labea hutsik dagoenean martxan ez jartzea.\nEz sartzea bertan elementu metalikorik, ezta urre- zein zilar-pinturaz amaituriko portzelanazkoak ere.\nBerotzen hasi aurretik, elikagai "hermetikoak" (arrautzak, hestekiak, etab.) ziztatu, zulatu edo irekitzea.\nPlastiko, paper edo bestelako gai erregarriz eginiko ontziak erabiltzen direnean, zaindu labea etengabe, produktua ez sukartzeko.\nLabetik ateratzean, biberoi eta txarroetako edukia nahasi eta bertako tenperatura egiaztatzea, erredurarik ez gertatzeko.\nLikidoak irakin ondoren, zabaldu atea eta itxaron segundoren bat, ontzia eskuratu aurretik. Bestela, aireak eta likidoak elkar ukitzean, bat-bateko irakinaldia jazo eta erabiltzaileari erredura larriak eragin liezazkioke.


Covid-19 koronabirusa: Positiboak Nafarroan, 2021eko urtarrilak 23\nBezperan atzemandako 313 positiboekin alderatuta, kopuruak zertxobait behera egin badu ere, asko igo da duela astebeteko datuekin alderatuta, eta ia bikoiztu duela 14 egunetik.\nTaberna barruan kontsumitzea galarazita dago gaurtik aurrera Nafarroan\nOsasunbideak baheketa egingo du Andosillan\nOsasun Departamentuak bisitak murriztu ditu Nafarroako Ospitale Gune osoan\nCovid-19an kutsatu kopuruak altua izaten jarraitzen du Nafarroan. Gobernuak eman dituen datuen arabera, zertxobait jaitsi dira kasuak azken 24 orduetan, bezperan izandako 313 kasuak kontuan hartzen badira (azaroaren 6tik ez zen horrelako zenbaki alturik ikusten), baina 250 kasu berritik gora jarraitzen du egoerak. Izan ere, 3.313 PCR eta antigeno test egin ziren atzo Nafarroan, eta horietatik 262k positibo eman zuten, egindako proba guztien %7,55ak, hain zuzen ere.\nGoranzko joera nabarmena da duela zazpi eguneko datuarekin alderatuz gero (226 positibo) eta are gehiago duela 14 egunekoarekin alderatuta (182).\nNafarroako Gobernuaren murrizketa berriak indarrean sartu diren eguneko datuak ez dira batere onak, beraz.\nLarunbat honetako (urtarrilak 23) 00:00etatik otsailaren 7ra arte ostalaritza-establezimenduen barrualdea itxiko dute, eta eremu pribatuko bilerak bizikidetza-unitate bakar batera mugatuko dira. Komunitatearen itxiera perimetralak bere horretan jarraituko du, eta etxeratze-aginduak 23:00etatik 06:00etara jarraituko du.\nHeriotza bat eta 11 ospitaleratze berriak\nGainera, 87 urteko emakume bat hil zen atzo covid-19rekin, eta 11 ospitaleratze izan ziren, horietako hiru ZIUn.\nPandemia hasi zenetik 1.001 pertsona hil dira koronabirusarekin Nafarroan, eta 46.509 kutsatu dira.\nEremuka, Iruñean eta bere eskualdean erregistratu ziren kasu berrien % 58, Lizarraldean, % 12 eta gainerako positiboak ( % 19) beste eremu batzuetan atzeman ziren.\nAdin-tarteen arabera, kasu berri gehienak 30-44 urte bitarteko taldean izan ziren ( % 24). Ondoren, 45-59 urte bitartekoen artean ( % 20) , eta ondoren, 15-29 urte bitartekoak eta 60-75 urte bitartekoak ( biak % 18arekin), 15 urtetik beherakoak ( % 15) eta 75 urtetik gorakoak ( % 6) daude.\nGaur egun 196 pertsona daude ospitaleratuta, 26 ZIUn.\n1.140 kasu berri eta % 8,4ko tasa EAEn


Zegama-Aizkorri 2021era arte atzeratu behar izan zuten, baina Salomonen ezin genuen pentsatu Zegamarik gabeko urtean.\nLagunduko diguzu magia bizirik mantentzen?\nParte hartu Emaitzak ikusi\nSalomonek eta Zegama-Aizkorriko antolakuntzak uko egiten diogu 2020ko ediziorik gabe geratzeari, birtuala izan behar badu ere. Zegamako magia bizirik mantentzen lagunduko diguzu?\n42 kilometroak 10 egunetan egitea proposatzen dizugu. Zuk erabakitzen duzu zein distantzia egiten duzun irteera bakoitzean eta zenbat egunetan osatuko duzun ibilbidea. Egun bakar batean? Animo eta zorte on.\nEntrenamendu bakoitzaren distantziak erregistratu beharko dituzu gure webgunean 42 km-ra iritsi arte (ez da beharrezkoa desnibel metatua kontuan hartzea). Bete ondoren, finisher diploma pertsonalizatua jasoko duzu eta... 2021eko ediziorako dortsal baten zozketan sartuko zara!\nZegama-Aizkorri birtualean parte hartzeko eta 2021eko dortsalaren zozketan aukera izateko, urrats hauek eman behar dituzu:\nErregistratu eta jaso zure izena duen dortsal pertsonalizatua.\nErregistratu ondoren, zure profilera sartzeko aukera izango duzu. Bertan, zure jardueren erregistroa eskuz igo ahal izango duzu.\nIbilbidean aurrera egin ahala sari birtualak jasoko dituzu, motibatuta egoteko eta sare sozialetan partekatu ditzakezu.\nOsatu 42km-ak behar beste saiotan, baina 10 eguneko mugarekin.\nIbilbidea osatzen duzunean, email bat jasoko duzu zure diplomarekin, eta 2021eko edizioko dortsalaren zozketan sartuko zara. Horretarako, zure diploma Instagramen partekatu beharko duzu #ZegamaDesdeCasa hashtag-arekin, eta @salomon.spain eta @zegamaaizkorri kontuak jarraitu.\nEta maiatzaren 24an, 2020ko edizioa egin behar zen egunean, prestatzen ari garen Live berezian ikusiko dugu elkar. Sorpresak egongo dira eta dortsalaren zozketa egingo dugu zuzenean. 18:00etan konektatu gurekin SalomonES eta ZegamaAizkorriko facebookean eta gure youtube kanalean. Ezin duzu galdu!\nNola igoko ditut nire jardueren erregistroak webgunera?\nBehin ekitaldian erregistratuta, zure profilaren espaziora sartzeko aukera izango duzu, eta bertan "Nire Jarduerak” izeneko atal bat aurkituko duzu. Bertan, zure aurrerapena apuntatu ahal izango duzu, baita egiten dituzun track-en esteka erantsi ere.\nGPS gailu bat behar al dut jardueren erregistroa egiteko?\nEz da beharrezkoa. Zegama-Aizkorri birtuala ez da ekitaldi lehiakorra, beraz, ez da derrigorrezkoa GPS gailu batean erregistratutako tracka eranstea. Egindako distantzia eskuz sar dezakezu. Gure asmoa lehen entrenamendu eta mendi irteera hauetan motibatzen lagunduko dizun ekimena izatea da.\nZenbat denbora daukat ibilbidea osatzeko?\n10 egun dituzu ibilbide osoa osatzeko eta 2021erako dortsal baten zozketan sartu ahal izateko.\nOsatu dezaket ibilbidea entrenamendu bakar batean?\nNoski! Hori lortzeko indar eta forma fisiko egokiarekin bazaude, aurrera. Zorte on.\nErregistratutako jardueren desnibela kantuan hartuko da?\nEz, distantziarena bakarrik, baina 2736 metroko desnibel positiboa osatzea erronka ona izan daiteke eta zutaz oso harro egongo gara.\nZer egin behar da 2021eko dortsalaren zozketan sartzeko?\nOsatu Zegama birtualaren ibilbidea maiatzaren 24a baina lehen. Jaitsi finisher diploma. Elkarbanatu ezazu Instagrameko zure horman #ZegamaDesdeCasa hashtagarekin eta jarraitu @salomon.spain eta @zegamaaizkorri- ren kontuak.\nZozketa zuzenean egingo da hilaren 24an kanal hauetan ikusi ahal izango den Live-an: Facebooken (Zegama Aizkorri eta SalomonES) eta Youtuben (Zegama Aizkorri eta Salomon Spain).


Chantrigné - Wikipedia, entziklopedia askea.\nFrançoise DUCHEMIN (2014-2020)\n48° 24′ 55″ N, 0° 34′ 02″ W / 48.415277777778°N,0.56722222222222°W / 48.415277777778; -0.56722222222222Koordenatuak: 48° 24′ 55″ N, 0° 34′ 02″ W / 48.415277777778°N,0.56722222222222°W / 48.415277777778; -0.56722222222222\nAmbrières-les-Vallées, Le Horps, Lassay-les-Châteaux, Montreuil-Poulay eta Saint-Loup-du-Gast\nChantrigné Frantziako udalerria da, Mayenne departamenduan dagoena, Pays de la Loire eskualdean. 2013an 613 biztanle zituen.\n2007an Chantrigné udalerrian erroldatutako biztanleak 613 ziren. Familiak 250 ziren, horien artean 76 pertsona bakarrekoak ziren (36 bakarrik bizi ziren gizonak eta 40 bakarrik bizi ziren emakumeak), 85 seme-alabarik gabeko familiak ziren, 85 seme-alabak dituzten bikoteak ziren eta 4 seme-alabak dituzten guraso-bakarreko familiak ziren.\n2007an 338 etxebizitza zeuden, 248 familiaren etxebizitza nagusia ziren, 59 bigarren erresidentzia ziren eta 31 hutsik zeuden. 315 etxeak ziren eta 19 apartamentuak ziren. 248 etxebizitza nagusietatik 178 bere jabearen bizilekua ziren, 66 alokairuan okupaturik zeuden eta 3 doan lagata zeuden; 3 etxek gela bat zuten, 22 etxek bi zituzten, 52 etxek hiru zituzten, 67 etxek lau zituzten eta 103 etxek bost zituzten. 212 etxek euren parking plaza propioa zuten azpian. 128 etxetan ibilgailu bat zegoen eta 98 etxetan bat baino gehiago zituzten.\nChantrigné udalerriko biztanleria-piramidea 2009an .\n2007an lan egiteko adina zuten pertsonak 328 ziren, horien artean 262 aktiboak ziren eta 66 inaktiboak ziren. 262 pertsona aktiboetatik 242 lanean zeuden (135 gizon eta 107 emakume) eta 20 langabezian zeuden (9 gizon eta 11 emakume). 66 pertsona inaktiboetatik 32 erretiraturik zeuden, 21 ikasten zeuden eta 13 "bestelako inaktibo" gisa sailkaturik zeuden.\n2009an Chantrigné udalerrian 248 unitate fiskal zeuden, 585 pertsonek osaturik. Pertsona bakoitzeko diru-sarrera fiskalaren mediana urteko 16.089 euro zen. \n2007an zeuden 36 komertzioetatik, 3 erauzte enpresak ziren, 1 janari enpresa zen, 3 bestelako produktu industrialen fabrikazioko enpresak ziren, 7 eraikuntza enpresak ziren, 4 ibilgailuen saltze eta konpontze enpresak ziren, 2 garraio enpresak ziren, 1 ostalaritza eta jatetxe enpresa zen, 1 finantziazio enpresa zen, 11 higiezinen enpresak ziren, 1 zerbitzu enpresa zen, 1 administrazio publikoko enpresa zen eta 1 «beste zerbitzu jarduera batzuk» multzoan sailkatutako enpresa zen.\n2009an zeuden norbanakoentzako 16 zerbitzu publikoetatik, 1 ibilgailuen konpontzeko eta nekazaritza tresnetako lantokia zen, 1 igeltseroa, 1 zurgina, 1 iturgina, 1 argiketaria, 1 ile apaindegia, 1 jatetxe eta 9 higiezinen agentziak.\n2000. urtean Chantrigné udalerrian 51 nekazaritza-ustiategi zeuden, 1.620 hektarea erabiltzen.\nSaint-Loup-du-Gast (3,7 km)\nAmbrières-les-Vallées (4,6 km)\nMontreuil-Poulay (4,9 km)\nLa Haie-Traversaine (5,8 km)\nLassay-les-Châteaux (5,8 km)\nChampéon (6,4 km)\nLe Housseau-Brétignolles (6,8 km)\nSaint-Fraimbault-de-Prières (7,3 km)\nWikimedia Commonsen badira fitxategi gehiago, gai hau dutenak: Chantrigné\nOrriaren azken aldaketa: 11 otsaila 2019, 22:56.


Android programatzen: Android App-en bizi-zikloa\nAndroid App-en bizi-zikloa\nJakina da Android PC arruntek ez dituzten ezaugarri berezietako gailu mugikorretarako diseinaturiko sistema eragilea dela. Hala nola, pantailaren tamainua, bateria bidezko elikadura eta eskura dauden hadware baliabide erabilgarriak (PC arruntetan baino askoz ere urriagoak, adibidez ARM prozesadoreen abiadura, RAM memoriaren kapazitatea e.a.) dira App-ak garatzerako garaian kontuan hartu beharko liratekeen ezaugarri batzuk.\nAzpimarratzekoa da gailu mugikorrak komunikazio tresneria edo ekipoak direla, eta hauen helburua edota lehentasuna komunikazioei arreta eskeintzea dela. Adibidez inork ez luke gustoko aplikazio bat itxi behar izatea dei bat jasotzeagatik.\nAndroid, gailuan instalaturik eta exekuzioan dauden aplikazio guztien kudeaketa modu automatikoan egiteko diseinatua izan da, erabiltzaileak modu eroso eta eraginkorrean gailuari ahalik eta errendimendurik handiena ateratzeko.\nTestuinguru honetan, ondorio bat atera dezakegu: Android App-en bizi-zikloa beste sistema eragileengandik ezberdina da. Normalean erabiltzailea izaten da aplikazioen bizi-zikloa kontrolatzen duena PC arruntetako sistema eragileetan, baina Android sistema eragilea bera App-en kontrola egiteko diseinatu da.\nApp-en bizi-zikloaz hitz egitea baino askoz zuzenagoa da activitie-n bizi-zikloaz hitz egitea. Modu sinple batean azalduz, Activitie bat App-a osatzen duten erabiltzailearen interfaze edo pantaila bakoitza da; modu konplexuagoan ordea, Activitie bat App bat osatzen duten oinarrizko elementuetako bat da.\nPC arruntetako sistema eragileetako lehio kontzeptua alde batera utzi behar da kasu honetan, aurretik aipatu bezala ingurunea ezberdina delako eta bisualizazioaz ari garenez pantailaren tamainua hazbete oso txikiak izan daitezkeelako (2"-3"). Normalean App baten interfaze edo activitie bakoitzak pantaila osoa betetzen du, eta lehen planuan badago, hau da, erabiltzaileak ikusi eta elkarri eragin badiezaiokete, activitie horrek fokua duela esaten da.\nJadanik argi dugu Android-ek testuinguru mugikor batean lan egiten duela eta sistemak automatikoki erantzun behar diola inguruneari (deiak, sms-ak,...), baina nola mantendu edo itzuli erabiltzaileari begien aurrean zuena edota erabiltzaileak berak kendutakoa?\nErantzuna honakoa da: sistemak martxan jarri diren App edota aplikazio bakoitzeko activitien pila bat mantenduko du (ikus I. ilustrazioa). Activitie bat sortu edota kargatzean bere egoera (pantailako posizio, datuak,...) LIFO ("last input first output") motako pila batera pasatzen da. Modu honetan "atzera" botoiari sakatzean, ikusten dugun interfazea edota activitie-a pantailatik desagertzen da (pilatik ezabatzen da) eta pilaren gainean dagoen hurrengo activitie-a kargatu eta bistaratzen da.\nI. ilustrazioa: activitien LIFO pila\nOso garrantzitsua da sistemak App baten prozesua edozein momentuan hil dezakeela edota activitie bat pilatik ezaba dezakeela ulertzea. Edozein dela arrazoia ere, sistema RAM memoriaren beharrean bada, memoria lortzen edo askatzen hasiko da. Noski, memoria askatze prozesu hau ez da ausazko modu batean egingo, baizik eta sistemak berak aplikazioei buruzko dituen datuetan oinarrituz, hau da, activitien egoera kontuan hartuz, lehenengo stop egoeran dauden activitie-ak ezabatuko ditu, bigarrenik pause egoeran daudenak eta azkenik, egoera kritiko batean egoera aktiboan daudenak.\nAndroid activitie bat lau egoeretan egon daiteke (ikus II.ilustrazioa):\nRunning: Activitie-a LIFO pilaren gainean kokatzen da eta ondorioz pantailaren fokua dauka. Egoera aktiboa deitzen zaio baita ere.\nPaused: Activitie-a oraindik ikusten da baina jadanik ez dauka fokua. Egoera honetan beste activitie edo elementu bat pasa da fokua edukitzera baina ez du pantaila osoa betetzen (adibidez, baieztapen eta ohar mezuak)\nStopped: Activitie-a dagoeneko ez da ikusten. LIFO pilaren azpira joan da.\nDestroyed: Activitie-a LIFO pilatik ezabatzen denean. Bi kasuetan gerta daiteke, app-ak finish() metodo edo funtzioari deitzean, eta sistemak berak hala behar duelako zuzenean activitie-a ezabatzean.\nII.ilustrazioa: Android activitien egoerak\n- Itzuli aurkibidera -\nActivitie baten egoera aldaketak eta bitarteko met...\nApp Inventor erabiliz bluetooth bidez sentsore bat...\nApp Inventor erabiliz bluetooth bidez LCD bat kont...\nApp Inventor erabiliz bluetooth bidez led-ak pizte...\nApp Inventor erabiliz bluetooth bidez hypertermina...\nApp Inventor-en garatutako App-ak probatzen\nApp Inventor-en hiru interfazeak\nApp Inventor erabiltzen hasteko prestatzen\nAndroid App-ak garatzeko erremintak\nAndroidEkin: Android sistema eragilerako App-ak ga...


UGLE Eskola eta Gamesa: elkarlaneko formakuntza | Suministros Industriales GAME, S.A.\nGamesa eta UGLE berriz ere elkarlanean arriskuen prebentzio hitzaldian\nLan segurtasun eta Osasunaren Nazioarteko eguna ospatzeko ez zaigu bururatzen modu hoberik lanbide eskola batera hurbildu eta prebentzioaren inguruko hitzaldian parte hartzea baino. Bertako ikasleei Norbera Babesteko Ekipamenduaren berri eman eta bide batez formakuntza hauetan parte hartzea helburua bat da GAMESArentzat, eta oraingoan Zumarragako Urola Garaiko Lanbide Eskolara hurbildu ginen iaz bezala.\nNorbera Babesteko Ekipamenduak eduki dezaken garrantzia oraindik ezagutzen ez duten ikasleak eta lan arriskua zeintzuk izan daitezkeen kontutan izanik, hitzaldiaren edukia eta bertan azaldurikoa interesgarria izan zen. Aurkezpenak burutu zituzten fabrikatzaileak garrantzi handia eman zioten momentuko araudia, eta fabrikatzaileak araudia nola betetzen duten adierazi zieten. Elementu bakoitzak non islatzen duen araudia hori enbasean, eta baita ere fitxa teknikoak non kontsultatu adierazi zizkieten.\nHitzaldi honen bitartez arrisku motaren ebaluazioa, Norbera Babesteko Ekipamendua aukeraketa, eta ekipamenduaren erabilerari buruzko formakuntza transmititu izana espero dugu. Adituek argi utzi zuten ekipamenduari buruzko zalantzak ditugunean hobe dela lanean eten bat egitea, lan istripua sortzeko arriskua dagoela susmatzen baldin bada. Ekipamenduari buruzko zalantzak daudenean hobe da kontsultatzea.\nTB Group: eskuen babesa\nTB-k eskuen babesaren inguruan beraien ezagutza helarazi ziguten. Ikasleek hitzaldian zehar ebakien eta kolpeen kontrako eskularruak probatzeko aukera izan zuten. Hitzaldian eskularrua ebakitzeko aukera eman zitzaien eta froga eginez ikusi zuten fabrikatzaileak erabiltzen duen materiala egokia dela bete behar duten funtziorako. Bestalde, fabrikatzaileek berrikuntzetan eten gabe inbertitzen dute babesteko modu berriak sortuz. Berrikuntza hauek 8 hilabeteko prozesua behar izaten dute ideia edukitzetik produktua lortzeraino. Fabrikatzaileak adierazi zuen askotan berrikuntza erabiltzaileak duen arazo edo behar bati irtenbide bat emateko sortzen dela.\nTB-k erreferentzia ezberdinen kategoriak eta ezaugarriak nabarmendu zizkieten, eta horrela ikasleek lan arloan izango dituzten babesteko beharrak identifikatu eta ondorioztatzen edukiak azpimarratu zituen TBko adituak. Hori dela eta babeserako eskularruen konposizioa eta erreferentzia bakoitzaren xedea zein den ikasi zituzten.\n3M: Ikusmena, entzumena eta arnasketa sistemaren babesa\n3M-k lan inguruan babesa eskubide bat dela adierazi zigun baina baita ere bete behar bat dela. Ikasleak lehenik pentsa dezake maskara, tapoiak, betaurrekoak eta babeserako erabiltzen diren gailuekin lan egitea erritmoa geldotu egiten dela. Baina, adituaren azalpenak entzutean ulertzen du osasuna babestea garrantzitsuagoa dela, lanean pixka bat mantsoago egitea baino.\nBestalde, ikasleak egiaztatu ahal izan zuten fabrikatzaileentzat ere ekipamenduaren ergonomia ardura handiz lantzen duten gaia dela, eta bide batez elementu desberdinak probatzeko aukera ere izan zuten. Une interaktibo hauei esker, egiten diren galderak kontutan hartuz eta euren burua babestuta ikusteko zalantzarik ez dute, bai arnasketa sistema, entzumena eta ikusmenaren babesari dagokionez. Une eta babes mota bakoitzari dagokion ekipamendua ezagutzera iritsiko dira lantokietara joan aurretik horrela.\nBesteak beste, hitzaldiak iraun zuen bitartean, demostrazioak egin ziren zarata indargabetzea ahalbidetzen duten aurikularrak ezagutu zituzten. Baita ere, gehiegizko entzumenaren babesak lankideen arteko komunikazio oztopatu egin dezakeela erakutsi zitzaien ikasleei. Komunikazio falta horrek lan istripuak sortarazten ditu. Helburu nagusia lan istripuak ekiditea dela argi eta garbi transmititutako mezu garrantzitsuena izan zen goiz osoan.\nArnasketa sistemaren babesaren aukera zabala ere adierazi zen, kontutan edukiz lanean dugun kutsadura graduaren arabera halako babesa ere beharko dela argituz.\nPrebentzio kultura azpimarratzea da dudarik gabe lan istripuak ekiditeko modurik egokiena. Gamesarentzat oso garrantzitsua da ekipamendu aukera asko eta egokiak daudela transmititzea, eta horrexegatik parte hartzen dugu gure inguruko lanbide eskoletan formakuntza mota hau bultzatuz.\nInformazio + gamesa@s-gamesa.com


Astelehena, ekainak 3\nKalamuaz informatzeko gurasoentzako tailerra\nEtxalarko Kultur Etxea, Etxalar | Tailerrak\nNafarroako Gobernuaren Kalamuak zure garunari eragiten dio kanpainan oinarrituta, hainbat tailer eskaintzen ari da azken aldian Bortzirietako Gizarte Zerbitzua. Berriki Arantzan eta Lesakan 15-20 urte bitarteko gazteentzako saioak egin dituzte eta ekainaren 7an gauza bera eginen dute Berako Beralandetan, 17:00etan. Aitzinetik, nerabeen gurasoentzat gaiaren inguruko informazio-saioa antolatu dute Etxalarren. Azken hau, ekainaren 3an, astelehenean 18:00etan izanen da. Izena emateko 634 22 36 59ra (Whatsappez) edo info@bortziriakgz.eus helbidera idatzi behar da, edo 948 63 50 36ra deitu.\nKalamuaz informatzeko gurasoentzako tailerra Etxalarko Kultur Etxea\nBaztan pilotalekua (1)\nMalerrekako Mankomunitatearen egoitza (2)


Karmelo Aiesta euskara praktikatzen eta ikasten ari direnekin - Galtzaundi Euskara Taldea\n“Goza daiteke gehiago. Euskaldun baten hizkuntza-bidaia” liburuaren egile Karmelo Aiestak Tolosan euskarara hurbildu direnei eta euskara praktikatzen eta ikasten ari direnei zuzendutako hitzaldia eskaini du abenduaren 3an, Galtzaundi euskara elkarteak antolatuta.\n30 lagun inguru bildu dira Euskararen Nazioarteko Egunean Tolosako kultur etxean egin den hitzaldian. Aipatu liburuko mamia oinarri, euskararekin izandako esperientziaren berri eman die bertaratutakoei. Halaber, topa egin eta, janaren eta edanaren bueltan, hitz aspertuan aritzeko aukera izan dute. Horrekin guztiarekin gutxi ez eta, Aiestak idatzitako liburu bana besapean dutela joan dira etxera bertaratutakoak.


Athletic Club VS Sevilla FC 2009-2-28 | Athletic Clubeko Webgune Ofiziala\n2009-2-28 - 20:00\nAthletic Clubek 1 Sevillak 2\nGutxigatik, baina ezinAthletic Clubek 1-2 galdu du Sevillaren aurka. Gabilondok aurreratu du gure taldea, baina…\nGutxigatik, baina ezin\nAthletic Clubek 1-2 galdu du Sevillaren aurka. Gabilondok aurreratu du gure taldea, baina Kanoutek bi egin ditu andaluziar taldearentzat. Eta Liga pasatu denez zain dago jada azken urteotako partidarik garrantzitsuena eta hor, izkinaren bueltan zegoela argi eta garbi igerri da arbeletan, batez be gurean. Eta, zergaitik ez, baita harmailetan ere. Zaleriak ere ulertu du zein zen apustua, arriskutsua bai, ezer ez baitu ziurtatzen, baina orain balio ez duena da guztion partez Kopari lehentasuna ematea eta orain gaurkoa harriduraz hartzea. Almerian antzekoa gertatu zen, epaile berarekin, Xixongo partidaren garrantzia zela eta, eta osteko emaitza ona izan zen. Espero dezagun gauza bera gertatzea Kopako finalerdietan. Gainera, gabeziak gabezi, Athletic Clubek ez du Kanoutek erakutsi duen kalitatea izan, baina bai kemena eta adorea azken unera puntuak urratzeko aukera izateko.\nCaparrosek ohikoak ez diren jokalariak zelairatu du nagusiki, hau da, Armando, Ustaritz, Etxeita, Balenziaga, Gurpegi, Muñoz eta Toquero, eta hauekin batera “ohikoagoak” direnak: Amorebieta, Gabilondo, Susaeta eta Ion Velez. Sevillak, aldiz, Navas, Renato eta Adriano ohiko hamaikakotik at utzi ditu Jimenezek, bigarrenak bigarren zatian jokatu badu ere.\nPartidaren hasieran talde biek euren papera bete dute. Sevillak partida kontrolatu nahi zuen eta Athletic bere lekuaren bila zebilen. Testuinguru honetan epaileak ere espero zen papera bete gura zuen eta Almerian erakutsi zuen moduan bere nahia da jokuari jarraikortasuna ematea. Helburu bezala primeran dago, baina gauza bat da jokatzen uztea eta bestelakoa jokaldiak horren txarto ikustea.\nMinutuak aukerarik gabe pasatzen ari ziren eta hainbat uneotan orekatu da baloi jabetza. Capelen erdiraketa batera ez da heldu kalitatea handiko jokalaria den Perotti, Susaetak arrasean jaurti du kanpora 21. minutuan eta gauza bera egin du Romaricek faltaz 23. minutuan. Athleticek gero eta sinismen gehiago zeukan bere buruarengan eta zalegoak ere bultzatzeari ekin dion tartean Gabilondok gola egin du korner baten ostean. Etxeitak buruz jo du, Gurpegik moztu egin du atzelarien aldaratzea eta Gabilondoren zartakoa Palopen eskua baino indartsuagoa izan da. Gure taldeak minuturik onenak izan ditu eta 28. minutuan Susaetak faltaz Palopi lana eman dio.\nAthleticen eta Sevillan hegaleko jokalariak naturala ez den tokian jokatzen ari ziren eta epaileak txartelen maila ezberdina erabiltzen zuen bitartean, antzuak ziren Sevillaren ahalegin guztiak, baina atsedenaldirako bidean Balenziagak behar bezala urrundu ez duen baloia Mosquerak hartu du, arean sartu eta Kanoutek bere erakustaldiari ekin dio. Bana markagailuan.\nAldaketarik gabe Kanoutek aukera garbi garbia galdu du 47. minutuan, baina Athletic Clubek ez zuen tajuzko gaitasunik erakusten erantzuna emateko. Jimenezek Renato zelairatu du Fazioren ordez baloia hobeto mugitzeko eta hurrengo minutuan Kanoutek Armandori lana eman dio, debutariak erantzun egokia emanez.\nIturraspek Muñoz ordezkatu du 55. minutuan baina hortik gutxira Kanoutek, hasieran txarto kontrolatu duen arren eta lau atzelariak baloiaren atzean zeudela, gol ederra lortu du bat eta bikoa ezartzeko.\nCaparrosek Iñigo Velez sartu du Ion Velezen ordez ; Acostak eta Konkok atsedena eman diote Kanouteri eta Capeli hurrenez hurren eta Garmendia zelaietara itzuli da Gabilondoren ordez. Sevillak partida zegoen moduan uzteko tresna guztiak ipini ditu mahai gainean eta aukera garbirik gabe pasatu dira minutuak eta minutuak, bisitariak lasai eta Athletic ezinean, baina talde honek, sasi guztien gainetik, arima eta grina dauzka, eta azken txanpan bi aukera paregabe izan ditu : Garmendiak buruz baloia sartu dio Toquerori 88. minutuan eta aurrelaria Palopen aurrean geratu da, baina bere jaurtiketa oinarekin urrundu du atezainak. Azken jokaldian, Etxeitak buruz, gutxigatik ez du berdinketa ezarri. Azkenik, Athletic Clubek gaurko gudua galdu du bai, baina ez gerra. Azken bataila asteazkenean omen da, baina inork ez zuen esan erraza izango zenik.


Martxoak 8 – Baigera\nOn martxoa 13, 2014 martxoa 13, 2014 By webaigeraIn Arlo soziala,Kategoriarik gabe\nMikel Laboaren “Ama hil zaigu” kanta entzuteko klikatu hemen:\nOMENALDI BAT GURE AMEI\nMartxoaren 8an, egun bikaina egin zuen. Egunkariei begirada bat ematen hasi, eta hara, behingoz denok ados jarri garela ematen du: emakumeak zapalduta daude, lan berdinagatik %30 gutxiago ordaintzen zaie, langabezia tasarik handienak dituzte, euren gorputzarekin nahi dutena egiteko eskubide eske ari dira oraindik, etab., etab. Egun batean bederen, ados jarri gara, ez da gutxi.\nHorrelako egunak protesta eta aldarrikapen egun izaten dira, elkarretaratze eta manifestazioak egiteko egunak, baina baita ospakizun, festa eta omenaldi egun ere.\nLerro xume hauen bidez, gure amak omendu nahi genituzke. Gerratea bizi izan zutenak, senarra gerrara Frankok eraman eta umeak hazi behar izan zituztenak. Are okerrago, senarrak edo etxekoak Frankoren aurka altxa baziren, bizirik gelditu zirenek, kartzelak eta erbestealdiak jasan zituzten-eta, okerragoak ez esatearren. Gerra ondorengo gosete gogorrak, haur heriotza tasa altuak, bizi baldintza ezin okerragoak, hezkuntza erlijioso estuenaren mende… Umeak sortzeko eta hazteko makina bakarrik ziren, ezertarako eskubiderik gabe. Bizitza zertarako den jakitera iritsi gabe, lanak itota bizi eta hil ziren gure amak omendu nahi ditugu.\n8,10,12,14….seme-alabako familiak, gehi senarra eta gurasoak, familia osoa aurrera atera ezinik bizitza zertarako den jakitera iritsi gabe bizia eman zutenek merezia dute aipamen bat baino gehiago.\nBaserrietan, etxeko lanak, ukuilu, soro, eta baratzeko lanak, produktuen azokako salmenta eta bezeroei banatzea… Makina bat ibili neketsu, inoiz aintzat hartu gabe, lan hauek beti izan dira-eta emakumearen gain.\nMaiorazko-lege guztiz matxista baten erruz inoiz ezeren jabe izaterik izan ez zuten haiek. Beti gizona izaten zen baserriaren jabegoa zuena, senide gizonezko zaharrena eta gizonezkorik ez bazegoen emakumea kanpoko gizon batekin ezkontzen zen, suhia deitzen zaio honi, eta hura bilakatuko zen nagusi berria. Eta ezkontzekotan emakume askoren irtenbide egokiena maiorazko batekin ezkontzea zen, bestela gorriak ikusteko zegoen bizitzan.\nIndustrializazio garairik onenean lan munduan tokirik utzi ez zitzaienak eta fabriketan sartzea lortu zutenak, ezkondu orduko kalera botatzen zituztenak (horren lekukoak ba ditugu). Bankuan kartila edukitzea galarazita zeukaten emakumeak.\nEz kotizazio eta ez soldata, ezkutuko ekonomian ibili zirenak, herriko jauntxoen etxeko lanak egiten, alpargata josten, joskintzan, hoteleko zerbitzari, neskame, inude… Euren lana, euren bizitza ez du inork aintzat hartu, ez dira historiako liburuetan agertzen.\nGaur asko hilik daude, bizi direnak zahartuta eta bizi baldintza eskasetan daude asko, pentsio gutxirekin, hala moduzko etxeetan, bakarrik eta atentzio handirik gabe, injustizia galanta jasaten, ahotsik altxatu gabe.\nGure aitormenik zintzoena zor diegu gerraosteko emakumeei.\nHara hemen ondoren, kantaren letra\nNere ama hil zait lanak itota\nlanaren amoreagatik hil zait\njakitera iritsi gabe\nizeba ere hil da era berdinean hil da izeba


Atzeko Ispiluaren Berokuntza Zinema, Ptc Berokuntza Zinema Fabrikatzailea\ndeskribapena:Atzeko Ispiluaren Berokuntza Zinema,Ptc Berokuntza Zinema , Ispiluak berotzeko elementuak,Bainurako ispilu berogailua,,\nHome > Produktuak > Etxetresna elektrikoen berogailua > Ispiluak berotzeko elementuak\nIspiluak berotzeko elementuak produktuen kategoriak, Txinatik Atzeko Ispiluaren Berokuntza Zinema , Ptc Berokuntza Zinema hornitzaile / fabrikako fabrikatzaile espezializatuak gara , Ispiluak berotzeko elementuak I + G produktuen kalitate handiko produktuak eta fabrikazioa, salmenta osteko zerbitzu ezin hobea eta laguntza teknikoa ditugu. Aurreratu zure lankidetza!\nMotoaren kaskoa berotzeko elementu deskonektagarriak  Harremanetarako orain\nBerokuntza Film Defogger Showcase Freezer Display for  Harremanetarako orain\nDutxako Ispilu Esekilik gabeko Berokuntza Padarekin  Harremanetarako orain\nErabilitako Mirror Defogger hotela UL ziurtagiriarekin  Harremanetarako orain\n12V Car Rearview Mirror Defog Heating film  Harremanetarako orain\nProduktuaren Deskribapena Urruneko infragorriaren berogailua filmak eguneroko bizitzako alderdi guztiei aplikatzen zaie. Esaterako ispilu defog sistema, osasun-laguntza boby berotze, urruneko infragorria berogailua terapia, elikagaien berotze...\nProduktuaren Deskribapena Denboraldian aldaketak izozkailuaren ispilua lurrunez beteta dago eta erakusleihoaren beira garbitu behar dugu. Ogia bada edo lore-denda owener, eguneroko alea jasan al duzu? Bai, zure irtenbidea da. Erakusleiho ona...\nDutxako Ispilu Esekilik gabeko Berokuntza Padarekin\nDutxako ispilua, laino-berogailua Ekarri bainuontziaren argitasuna, erosotasuna eta luxua. Etengailu baten irauli soilarekin ispilua berotzen hasten da. Gainazal tenperatura baxuek ez dute azala erretzen edo ispiluak kaltetuko dituzte. Film:...\nErabilitako Mirror Defogger hotela UL ziurtagiriarekin Aurretik spa edo luxuzko hoteletan soilik erabilgarri egongo zinateke, orain gustuko duzun laino ispilu baten argitasunaz goza dezakezu. Beroa ispilu elektrikoaren desglosamendu elektrikoak...\nGure ingeniariek autoaren ispilu desabantaila bat garatuko dute zure eskakizunekin bat datozen teknologia aurreratuen bidez. OEM proiektua ongi dago. Gure produktua CE, RoHS, Ul, ETL estandarrei aurre egiteko diseinatu da. Kalitatea guztiz bermatuta...\nTxina Ispiluak berotzeko elementuak Hornitzaileak\nIspilu berogailuek eremu askotan erabil ditzakete. Esate baterako, auto atzeko ispilua. Bainugela ispilu.camera ere lore-erakusleihoen izozkailuan. Automatikoki potentzia aldatzeko moduan, PET berogailua filmak energia elektrikoa energia termiko bihurtzeko modu eraginkorrean, ispiluaren azalera tenperatura kondentsatzea eragozten du. Ez ezik, manufakturatutako kalitate ona ere hornitu dugu, baina baita ispilu berogailu pertsonalizatua ere eskaintzen dugu zerbitzua. Espero dugu mundu osoko bezeroekin negozio lankidetza eraikitzea.\nAtzeko Ispiluaren Berokuntza Zinema Ptc Berokuntza Zinema Ispiluak berotzeko elementuak Bainurako ispilu berogailua Zoruaren Berokuntza Zinema


Arteen Akademia Inperiala - Wikipedia, entziklopedia askea.\nArteen Akademia Inperiala, ohi San Petersburgoko Arteen Akademia deitua, Ivan Xuvalov kondeak sortu zuen 1757an, Hiru arterik nobleenen akademia izenarekin.\n59°56′15″N 30°17′24″E / 59.9375°N 30.29°E / 59.9375; 30.2959°56′15″N 30°17′24″E / 59.9375°N 30.29°E / 59.9375; 30.29\nAkademia, Xuvalov jauregian zegoen, Sadovaia kalean dagoena, 1764an, Katalina II.a Errusiakoa Handia enperatrizak Arteen Akademia Inperiala bezala berrizendatu zuen arte, eta bere lehen errektorea izan zen Alexandro Kokorinovi, instituzioarentzako egoitza berri bat aukeratzeko esan zion. 25 urte behar izan ziren Hermitage museoaren aurrean dagoen eraikin neoklasikoa eraikitzeko, Neva ibaiaren kontrako ertzean. Bere gelen luxuzko apainduraz, Konstantin Thon arduratu zen. Egiptotik ekarri behar izan ziren 3.000 urte baino gehiagoko antzinatasuna duten esfinge eta grifoekin portu bat ere eraiki zuen.\nIvan Betskoyk berrantolatu zuen Akademia, izatez, Errusiar Inperioan sorkuntza artistikoa erregulatu ahal izateko gobernu kabinete bat izatera pasa zena. Akademiak, indar handiz bultzatu zituen neoklasizismoaren printzipioak Mendebaldeko Europara bere ikaslerik aurreratuenak bidaliz, Italia eta Frantziako arte klasiko eta pizkundetarraren estiloa ikas zezaten. Akademiak, bazuen bere lan bilduma ere, aztertuak eta kopiatuak izateko.\nEsfingeak eta grifoak portuan (1835).\nXIX. mendearen erdialdean, irakasleen akademizismoa, Dominique Ingresen esapideek eragindakoa, gai errealistak margotzeko euren askatasuna aldarrikatzen zuten errusiar artisten belaunaldi batek desafiatu zuen. Mugimendu honek, errusieraz Peredvizhniki bezala ezaguna eta (Margolari) Ibiltariak esan nahi duena, Ivan Kramskoi buru zuelarik, publikoki hautsi zuen Akademiarekin, bere erakusketa propioak modu independentean antolatuz, Errusian zehar egin zutena, hiriz hiri. Hala ere, Ilya Repin, Mikhail Vrubel eta talde honetako beste kide batzuk, akademiako prestaketa, ahalmen artistikoak garatzeko ezinbesteko oinarria zela uste izaten jarraitu zuten.\n1917ko Errusiar Iraultzaren ondoren, Akademiak, eraldaketa batzuk jasan zituen. "Arteen Errusiar Akademia" deitzera pasa zen 1933an, jarraian, 1947an, "SESBeko Arteen Akademia", eta, azkenik, berriz, 1991n, "Arteen Errusiar Akademia". Akademiaren egoitza, Moskun dago 1947tik. Orain, Shuvalov jauregiko eraikin historikoa, unibertsitatearen egoitza da, Ilya Repin San Petersburgoko margolaritza, eskultura eta arkitekturako Institutu akademikoa izen luzearekin, baina, arruntki, San Petersburgoko Arteen Akademia deitzen jarraitzen da.\nAzken aldaketa 2 iraila 2020(e)an, 21:06(e)tan\nOrriaren azken aldaketa: 2 iraila 2020, 21:06.


Gure lanbidea - SOKOA sièges de bureaux et collectivités\n> Gure lanbidea\nEskaintzen dituen produktuak sorteko, diseinatzeko eta garatzeko, SOKOAk, diseinatzaile eta ikerketarako bere bulegoa dauka. Talde honek zerbitzu komertzialarekin eta marketing sailarekin batera lan egiten du bulegoko altzarien merkatuko joerak hurbiletik jarraitzeko eta produktu berritzaileak eskaintzeko, ingurumena errespetatzen dituztenak, eta erabiltzaileen gustu eta beharrei erantzuten dituztenak. Ikerketarako bulego honek kontrolak eta probak ere egiten ditu, baita produktuek arautegiak errespetatzen dituzten begiratzen ere.\nOspe handia eta hainbat jatorri kulturalak dituzten kanpoko diseinatzaile batzuekin ere lan egiten du SOKOAk.\nHendaian (Lapurdi) kokatua, fabrikak bat egiten duten 20 000 m² ditu ekoizpenerako, ERP (Baliabideen kudeaketarako eta planifikaziorako informatika) indartsu batek eramaten du fabrikazioa, bai ekoizpena eta osagaien beharrak kudeatzeko baita lanen egutegia antolatzeko ere, onartutako epemugak errespetatu daitezen. ISO 9001 eta ISO 14001 ziurtagiriekin, « Fabrication française » labelarekin, zuen exigentziei erantzuteko gai izango den produktu eta zerbitzu ona bermatzen du SOKOAk.\nSOKOAk Frantzia osoa estaltzen du 7 agente komertzial eta salmenta buru batek osatzen duten sare bati esker. Banaketa horrez gain, modernagoak diren salmenta moduak erabiltzen ditu enpresak, katalogoen bidez edo admnistrazio publikoari salduz alegia. 10 komertzial-laguntzailek osatzen duten taldea binaka ari da agente komertzialekin batera bezeroari zerbitzua eta prestutasuna edozein momentutan bermatuz.\nKanpoko merkatuek enpresak saltzen duenaren %25a dira. 60 herrialdetan fakturatzen du SOKOAk. Horretara iristen da inportatzaile espezializatuen bidez, katalogoen bidez edo tokiko ekoizle eta kolaboratzaile batzuen bidez.\nExportaziorako herrialde nagusiak : BENELUX, AEB, MAROKO, SUEDIA, NIGERIA, SUITZA, KANADA, PORTUGAL, ARABIAR EMIRERRI BATUAK, ESPAINIA, ALEMANIA, JAPONIA etb.\nHainbat produktuez gain, SOKOAk hainbat zerbitzu eskaintzen ditu banatzailea zein erabiltzailearen bizitza errazteko.


Animalien ongizatearen ziurtagiria lortzeko dirulaguntzak 2022 - Eusko Jaurlaritza\nAnimalien ongizatearen ziurtagiria lortzeko dirulaguntzak 2022\n[Animalien ongizatearen ziurtagiria]\nAnimalien ongizatea kontrolatzeko barne-prozedura egin eta ezarri, arduradunei prestakuntza eman eta animalien ongizatearen Wellfair ziurtagiria eskuratzeko gastuak finantzatzea.\nAgindu honetan aurreikusitako laguntzak Euskal Autonomia Erkidegoko Aurrekontu Orokorren kontura finantzatuko dira oso-osorik, eta 400.000 euroko aurrekontu-kreditua erabiliko da horretarako.\nLaguntza hauen onuradun izan ahalko dira EAEn egoitza duten erakunde publiko edo pribatuak, besteak beste, nekazaritza-ustiategiak biltzen dituzten nekazaritzaren arloko kooperatibak, enpresak, taldeak edo bestelako elkarteak, edo banakako ustiategiak, baldin eta biltzen dituzten ustiategietan kontrola eta barne-auditoria egiteko prozeduraren ezarpenaren operadoreak badira % 100ean eta haien helburuen artean honako hauek badituzte: txerrien, arrautzetarako hegazti-hazkuntzaren, landa-oilaskoen, esnetarako ardien eta esnetarako behien azpisektoreetako animalia-jatorriko elikagaiak ekoiztea eta/edo merkaturatzea.\nPertsona fisiko edo juridikoen taldeen kasuan, pertsonalitate juridikorik ez badute, Dirulaguntzei buruzko azaroaren 17ko 38/2003 Lege Orokorreko 11. artikuluan finkatutakoa bete beharko dute.\nEpai irmo baten bidez, laguntza edo dirulaguntza publikoak lortzeko aukera galtzea dakarren zigor bat ezarri ez izana edo delitu hauetakoren bat egitearen erruduntzat jo ez izana: prebarikazioa, eroskeria, ondasun publikoak bidegabe erabiltzea, influentzia-trafikoa, iruzurrak eta legearen aurkako ordainarazpenak edo hirigintza-delituak.\nBorondatezko konkurtso-deklaraziorik eskatu ez izana, edozein prozeduratan kaudimengabetzat deklaratuta ez egotea, konkurtsoan deklaratuta ez egotea, salbu eta horretan eraginkortasuna hartu badu hitzarmen batek, esku-hartze judizialaren eraginpean ez egotea edo desgaitua ez egotea Konkurtsoari buruzko uztailaren 9ko 22/2003 Legearen arabera, konkurtsoaren kalifikazio-epaian ezarritako desgaitze-aldia amaitu gabe.\nAdministrazioarekin egindako kontraturen baten suntsiarazpen irmorik eragin ez izana, suntsiarazpen-arrazoi horren errudun deklaratu dituztelarik.\nPertsona fisikoa, merkataritza-sozietateetako administratzaileak edo beste pertsona juridiko batzuen legezko ordezkaritza dutenak ez egotea honako lege hauetan jasotako kasuren batean: 3/2015 Legea, martxoaren 30ekoa, Estatuko Administrazio Orokorreko goi-kargudunen jarduna arautzen duena; 53/1984 Legea, abenduaren 26koa, Administrazio publikoen zerbitzura dauden langileen bateraezintasunena; edo Hauteskunde Erregimen Orokorraren ekainaren 19ko 5/1985 Lege Organikoan araututako kargu hautetsiak izatea, lege horretan edo gai horiek arautzen dituen Euskal Autonomia Erkidegoko araudian ezarritako baldintzetan.\nEgunean izatea indarreko xedapenek zergen eta Gizarte Segurantzaren arloan ezartzen dituzten betebeharrak. Baldintza hori bete beharko da hala onuradun izateko nola izaera horri eusteko dirulaguntzaren likidazioa egin arte. Beraz, alde horretatik, egiaztapenak egingo dira bai dirulaguntza ematen denean bai ordainketak egiten direnean.\nEgoitza fiskala ez izatea araudiaren arabera zerga-paradisu gisa sailkatutako lurralde edo herrialderen batean.\nEAEko Administrazioak edo haren mendeko erakundeek emandako laguntzen edo dirulaguntzen esparruan, itzultze- edo zehapen-prozeduretako kantitate zehatzen ordainketari dagokionez egunean egotea. Betebehar horien ordainketak egunean dituztela ulertuko da baldin eta zorrak atzeratuta eta zatituta badaude, edo dagokion itzultze-ebazpena dela-eta bertan behera uztea erabaki bada. Baldintza hori bete beharko da hala onuradun izateko nola izaera horri eusteko dirulaguntzaren likidazioa egin arte. Beraz, alde horretatik, egiaztapenak egingo dira bai dirulaguntza ematen denean bai ordainketak egiten direnean.\nEbazpen irmo baten bidez dirulaguntzak jasotzeko aukera galtzeko zigorrik ezarri ez izana.\nElkarteen kasuan, horiek elkartzeko eskubidea arautzen duen martxoaren 22ko 1/2002 Lege Organikoaren 4. artikuluko 5. eta 6. zenbakietan aurreikusitako debekuen kausetan nahastuta ez egotea. Eta inskribatzeko administrazio-prozedura eten ez izana, ez-zilegitasun penalaren arrazoizko zantzuak aurkitzeagatik, 1/2002 Lege Organikoaren 30.4 artikuluan ezarritakoa aplikatuz, harik eta ebazpen judizial irmoa egon arte; kasu horretan, dagokion inskripzioa egin ahalko da, dagokion erregistroan.\nEskatzaileek jakinarazi behar dute diruz laguntzen den gastu bera ordaintzeko beste dirulaguntza, laguntza, diru-sarrera edo baliabide ekonomikorik eskatu dioten administrazio publiko edo erakunde publiko edo pribaturen bati, baita eskuratu duten ala ez. Halaber, aurreko bi ekitaldi fiskaletan eta uneko ekitaldian minimis erregimenari atxikita eskatu eta/edo lortu diren laguntzei buruzko berariazko adierazpena aurkeztea.\nPertsona juridikoen kasuan, Emakume Nekazarien Estatutuari buruzko urriaren 15eko 8/2015 Legean ezarritakoa betetzea.\nDiruz laguntzekoak diren jarduerak Euskal Autonomia Erkidegoaren lurralde-eremuan egitea.\nDiruz laguntzekoak diren gastuak 2021. urtean eginak izatea eta ziurtagiria lortzeko egin beharreko edo egindako ekintzen plan xehatu baten barruan kokatzea.\nDeialdiaren araudia AGINDUA, 2022ko ekainaren 8koa, Ekonomiaren Garapen, Ingurumen eta Jasangarritasuneko sailburuarena, zeinaren bidez onartzen baitira animalien ongizatearen ziurtagiria lortzeko dirulaguntzen 2022ko deialdiko oinarriak.\nErantzukizunpeko adierazpena, agindu honetan eskatutako baldintzak betetzen direla eta aurkeztutako dokumentu guztiak egiazkoak direla adierazteko.\nEskabideak ziurtagiria lortzeko egin beharreko edo egindako ekintzen plan xehatua izan beharko du, eta ziurtatu beharreko ustiategiak identifikatu beharko ditu (NUE-Nekazaritzako Ustiategien Erregistroak identifikatuta). Planak honako gastu hauen zenbatekoak zehaztu beharko ditu: autokontrol-sistema ezartzearenak, sistemaren arduradunari prestakuntza ematearenak, autokontrol-prozedura idaztearenak eta barne-auditoriak egitearenak.\nEskatzaileak laguntza kuantifikatzeko aurkeztu nahi duen beste edozein dokumentazio osagarri.\nIzaera juridikorik gabeko pertsona fisikoen edo juridikoen taldeek eskabidean berariaz adierazi beharko dituzte kide bakoitzak proiektua gauzatzeko hartzen dituen konpromisoak eta bakoitzari aplikatu beharreko dirulaguntza-zenbatekoa. Era berean, taldearen ordezkari edo ahaldun bakar bat izendatu beharko dute, taldeari onuradun izateagatik dagozkion betebeharrak betetzeko ahalorde askietsiak dituena.\nHala badagokio, Kalitatea erregimenekoa dela egiaztatzen duen dokumentazioa.\nEbazpena Eusko Jaurlaritzaren egoitza elektronikoaren bitartez eman eta jakinaraziko da, agindu hau indarrean jarri eta gehienez sei hilabeteko epean.


Ira, edo Koleraren gañean,\neta Pazienziaren gañean.\nGaur guzionzat txit bearra, eta premiazkoa dan dotriña bat aditu bear dezue, N.K.: Guziok daukagu zer egiñik asko gere ira, kolera edo aserretasuna goitzeko, eta pazienzia gere naigabeetan edukitzeko. Orra bada gaur zer erakutsi bear dizuedan: eta txit kontuz aditu ezazue: eta dotriña onezaz ondo baliatzeko alegiñak egin itzatzue.\nG. Zer da ira? E. Gure barruko bizitasun edo aserratasun bat, benganzaren edo bendekuaren erabageko apetitu, deseo edo gogo bizi bat gere barruan sortzen duena. Eta iraren edo aserretasunaren kontrako birtutea, eta erremedioa zein da? Pazienzia, eta mansedunbrea: au da, naigabeetan sufritua izatea. Eta iraren edo aserretasunaren pasioa edo griña beti da gaiztoa? Ez: batzuetan aserretasuna da gauza ona; eta askotan da premiazkoa edo bearra; eta beste askotan da gaiztoa, eta berez pekatu, eta beste pekatu, eta gaitz askoren sustraia. Noiz da ona ira edo aserretasuna? Arrazoiarekin, eta motibo onakin bat aserratzen danean, pekatuak, eta gaiztakeriak eragozteko edo probetxuzko lanak eragiteko. Eta noiz da ira edo aserrea premiazkoa, edo bearra? Gurasoak, nagusiak, edo kargudunak modu onean aserratzen diranean eren humeak, mirabe edo serbitzariak, eta eren mendekoak, motibo justuakin erreprenditu, korrejitu, eta zenzatu edo emendatu erazo bear dituenean. Eta orri zelo ona deitzen diogu: ala aserratu zan Moises urrezko zekorra edo Idoloa adoratu zuen Israelgo puebloaren kontra, bere Jaungoikoaren lege eskribitua zekarkien denboran, eta 25.000 persona illerazo zituan; eta Jesu-Kristo gure Jauna bera, izanik aiñ humilla, eta mansoa, aserratu zan Jerusalengo Tenploan sadu erosiak egiten zituanaen kontra, eta azote batekin andik atera, eta bota zituan.\nG. Eta besteren pekatuak eragozteko agertzen dan ira eta aserrea beti da justua, arrazoizkoa, eta pekatubagea? E. Bai neurri ona gordetzen bada: eta modu onarekin eta fin onarekin aserratzen bada. Eta neurri ona zertan dago? Erremediatu bear dan gaitzaren edo pekatuaren anditasunari edo txikitasunari bere ondorengoakin ondo begiratzen edo kontu artzen; eta noiz aserrea agertu bear dan edo modu onarekin disimulatu bear dan, edo konseju edo abisu on batekin bakarrik erremediatu ditekean ondo konsideratzean. Eta modu ona zertan dago? Besteren pekatuaren kontra aserratzen danean, bizitasun edo gar puska bat agertu arren, bere burua geiegi irakin, eta aserratu bage kolera bizian sartu bage, bere zenzua galdu bage: gaitziritzi, bendeku edo gorrotoari bere biotzean lekurik eman bage; hitz batean, berak pekaturik egin bage, aserratzen danean; eta onen kontra utsegiten due askotan gurasoak, nagusi, eta etxekoandreak, eta besteai agintzeko edo erakusteko kargua duenak: bada bereala edozein faltagatik suak, eta garrak artzen ditu, itxutzen ditu, eta birauka, maldizioka, eta askotan golpeka bereala abiatzen dira; eta erremediatu bear duen gaitza baño andiagoa erak egiten due, eta eskuarkiro orrelakoak ezer erremediatzen eztue; eta erak zenzatu bearrean arkitzen dira; eta ala ez neurri onik ez modu onik due, eta ira onaren, eta justuaren fiñik iristen eztue.\nG. Zer fin izan bear du bada zenzuaz, juizioaz, eta arrazoiaz aserratzen dala esateko? E. Gaizki egin duenaren erremedioa, eta probetxua billatu bear du; eta orretarako bakarrik, erreprensioa edo kastigua eman bear du; eta noiz, eta nola ori ondoena egingo duan ondo pensatu bear du. Baña orretarako obligaziorik edo kargurik badu, aserre edo kolera bizia igaroagatik, berealako artan ezer esan bage edo egin bage: eztu gero utzi bear osoro gaizki egin duena al dueneraño erremediatu erazotzeko kuidadua: bada bestela gaitzak, edo pekatuak bere oñean egon oi dira; eta azi, eta geitu oi dira, nork korrejitu, eta erremediatu erazo eztanean; eta ala Eskritura Santuan irakorten degu, Israelgo Jueza zan Heli Sazerdoteak bere seme bi bere denboran erreprenditu, eta kastigatu etzitualako, merezi zuen bezela, Jaungoikoak kastigatu zituala Aita, eta Semeak: egun batean irurai bizia kendu erazoakin. Eta orra aditu dezue zer dan ira ona edo aserre ona, eta nola askotan dan premiazkoa edo bearra; esan dezagun orain 1. Zer dan ira edo kolera gaiztoa edo erabagea. 2. Nundik sortzen dan; 3. Nolako kalteak dakazkian. Eta 4. Nola goitu edo erremediatu ditekean.\nG. Zer da bada ira edo kolera gaiztoa, eta erabagea? E. Da igui degun gauzaren bat ikusten, aditzen edo sentitzen degunean, bereala bengatzeko gere barruan jaikitzen dan griña gaiztoa edo erabageko deseoa.\nG. Eta kolera edo aserre ori zenbat modutan izan oi da? E. Batzuetan da, libertade bage, eta borondatearen konentimentu bage gertatzen dana: arrazoiari, juizioari, eta konsiderazioari batere lekurik eman bage, zer eiten duen batere oartu bage, naturalezaren berezko mugida edo abiadura batekin bere artean aserratzen, eta estutzen danean; eta ori berez, aurrera igarotzen ezpada, ezta pekatu: zerren falta zaio ezaguera, oarmena edo adbertenzia, eta borondatea; baña oartu ezkero, alegiñik egiten ezpadu, bere griña gaiztoa edo aserrea goitzeko edo atzeratzeko, arrezkero pekatu egiten du.\nBeste batzuetan aserretasuna sortzen da bakoitzaren humore txaker gaiztotik edo bizitasun natural edo berezko batetik: eta orduan persona aserrekorrak alegiña egin oi badu, bere kondizio, humore edo natural gaiztoa eskuratzeko, eta ala ere bere pasio edo griña gaiztoak supitoan bezela aserra erazotzen badu, komunkiro pekaturik egiten eztu, len esan degun arrazoiagatik beragatik: bada oarmen osorik, eta libertaderik etzuen. Baña, bere bizitasun edo natural aserrekorra ezaguturik, eta askotan beregan ikusirik daukala, ori ezitzeko, eta eskuratzeko alegiñik egiten ezpadu, orduan bere kulpaz gutxi-asko, pekatu egiten du, orrelako bere aserrealdietan, eta batez ere, bere barruko aserrea kanpora ateratzen badu hitz gaiztoak edo injuriak esanaz; edo lagun projimoa nolabait ofendituaz: bada guziok daukagu obligazioa gere pasio gaiztoari atzera esateko.\nBeste batzuetan aserratasuna edo kolera gaiztoa sortzen da, ez supitoan, eta oartu bage, baizik astiro pensatu, eta egin zaion gaizkia edo injuria edo atsekabea gogoan erabilli ezkero; eta ori bere barruan egosi, eta sufritu bear eztuela iruitzen zaio; eta benganza artzeko griña gaiztoari, eta erabageko deseoari bere biotzean leku ematen dio; eta gaitz egin diona, ezin ikusi du; eta ordekoa pagatzeko pensamentuetan konsentitzen du; eta auxe da ira guztiz gaiztoa, sustrai gaiztotik datorrena, pekatu mortal edo eriozkoa dana, eta kalte guztiz andiak dakatzena.\nG. Nundik sortzen da bada gugan kolera edo ira gaizto ori? E. Gere buruaren erabageko amorio, eta borondate propiotik; ara nola gure amorio propio erabageak biziro deseatu erazotzen dizkigun gure gogorako edo gustorako diraden gauzak: nola diran honrak, estimazioak, ondasunak, eta atsegiñak; ala gauza oriek eragozten dizkigutenak edo ukatzen edo kentzen dizkigutenak ezin ikusi ditu, igui ditu gure amorio propio orrek; eta argatik edozein injuria, desprezio, bidebage, atsekabe, naigabe edo kalte egiten digunaren kontra erraz aserratzen gera; eta bendekurako gogo, deseo edo griña gaiztoa piztutzen da gure barruan. Eta ala amorio propio erabagerik ezpagendu, munduko honrak edo estimazioak, ondasunak, eta atsegiñak aiñ biziro deseatuko ezpaginduz; arroak izan ordean, egiaz humillak bagiña; gure biotza emango ondasunetara geiegi itxatxirik ezpalego; aragiaren edo gorputzaren gustoak edo atsegiñak aiñ gogotik billatuko ezpaginduz; hitz batean erabageko deseorik ezpagendu; aserreak, irak edo kolera gaztoak gere barruan sarrera gutxi izango luke, eta pake andi bat gere bururaekin eta gere lagunakin izango genduke; eta orobat mundu onetako naigabe edo trabajuetan Jaungoikoaren borondatearekin erraz gurea konformatuko genduke; eta orri dagokala Kenpis beneragarriak urrezko bere liburu preziatuan esaten digu: deseoak utzi itzatzu, eta pakea arkituko dezu. Baña dotriña miragarri au Kristaurik geienak nekez ikasten due; eta nekezago exerzitatzen due; eta argatik aiñ pake gutxi eta aiñ aserre asko alde guzietan ikusten da.\nG. Nundik geiago sortzen da ira gaiztoa edo bendekurako deseo edo griña erabagea? E. Jaungoikoaren, eta lagun projimoaren amorio egiazkoa gure biotzetan ondo irmaturik ez edukitzetik: bada ori bagendu, Jaungoikoaren ofensak, eta gure lagunaren animako kalteak geiago sentituko ginduzke, geuri egiten dizkiguen bidegabeak baño; eta aserratu, eta bendekua deseatu ordean, gaitz egin digunaz errukituko giñateke, pozik barkatuko giñioke, eta Jaungoikori aren animaren erremedioa gogotik eskatuko giñike; eta pake gozo bat ezeze, Zerurako irabazi guziz andiak geretzat iritsiko ginduzke; eta orretara gogotik jarri zaitezten, eztizuet bakarrik esango, askotan iruipenekoak dirala egiten dizuen ofensak edo agrabioak, zerren gaitz bage, malizia bage, asmo gaizto bage egiñak izan oi diran; demagun, gaiztakeriz, eta gorrotoz, eta agitz injuriatu zaituela, eta zuek artarako biderik batere eman bage: ala kontuan ar itzatzue, orduan bertan gertatzen diran lau gauza ziertu oek: 1. Zuen projimoa Jaungoikoari berari egin dion ofensa arrigarria. 2. Bere animari ekarri dion kalte izugarria, galdu duelako Zerurako deretxoa, eta merezi izan duelako betiko Infernua. 3. Deabruari orretan egin dion atsegiña edo gustoa, bada aren menpeko edo katibu egiten da; eta 4. Zuri egin dizun ofensa, eta eman dizun naigabea edo atsekabea, eta orren ondoren zuk ordekoa projimoari pagatu nai badiozu; bengatu nai bazera; zeurk Jaungoikoari egingo diozun ofensa guztiz andia; zere buruari ekarriko diozun kaltea, eta Infernuko etsaiari emango diozun kontentua; eta kontrara Jaungoikoaren amorioz barkatzen badiozu; Jaungoikaren amorioz zere naigabea sufritzen badezu: Jaungoikoari berari emango diozun atsegiña: deabruari emango diozun naigabea, eta zere buruari ekarriko diozun pakea, eta irabazi guztizkoa; eta orrez gañera gogora ekartzu, zenbat andiagoa dan, zuri gaitz egin dizunak, Jaungoikoaren Majestadeari egin dion ofensa, zuri, miserable orri, egin dizuna baño (bada sufritu nai badezu, kalterik batere eztezu, eta irabazi andiak egiteko gaia daukazu). Eta ori guzia ondo pensatu ezkero, Kristauak alkarrekin izan bear degun karidade edo amoriorik badezu; eta zere anima galdu nai ezpadezu, projimoaren kontrako gaitziritzi, gorroto edo bendekuari lekurik zere biotzean emango eztiozu; zere ofensa baño Jaungoikoaren geiago sentituko dezu; zere kalteak baño projimoak bere animari egin dionak miñ geiago emango dizu; erruki izango dezu; eta ura pekatutik ateratzeko, eta Jaungoikoagana biurtu erazotzeko alegiñak ere egingo dituzu; eta orra nola Jaungoikaoren eta projimoaren amorio egiazkoak desegiten, eta goitzen duan ira gaiztoa, eta bendekurako griña erabagea. Baña arrazoiari, eta konsiderazioari batere lekurik eman bage, Jaungoikoari eta lagun projimoari zor diozunari, eta zere animaren probetxuari begiratu bage; zere aserrean gogortzen bazera, kalte guziz andiak zere buruari ekarriko diozkatzu.\nG. Nolako kalteak ekarri oi ditu bada ira gaiztoak edo bendekua artzeko griña edo deseo erabageak? E. Ezin kontatu alak, eta guztiz ikaragarriak dira, kolera gaiztotik datozen kalteak; eta hitz gutxitan asko esateko: 1. Kolera gaiztoak egiten du Kristaua bere buruaren etsairik andiena. 2. Egiten du bere lagun projimoaren etsai gogorra. 3. Egiten du Jaungoikoaren beraren etsai eskergabea. Eta 4. Egiten du Infernuko Demonioren zorigaiztoko lagun, eta katibu, eta menpeko billaba. Eta 1. Guziok ekusten dezue, kolera gaiztoak nolako kalteak ekarten diozkan persona aserrekor bati: bada eragiten diozka askotan birabak, maldizioak, juramentuak, blasfemiak; sartzen du erabageko disputa, diferenzia, eta auzietan: kentzen dio bere barruko pakea; kentzen dio edo gutxitzen dio zenzua, edo juizioa, eta ero baten antzeko egiten du; laburtzen dio osasuna, eta bizia; eta bere buruaren nekagarri, eta goaikarri bera bere kulpaz jarten da; eta ala bere buruaren etsirik andiena bera da. Bada orobat 2. Kolera gaiztoak egiten du Kristaua bere lagunaren etsai gogorra: ikusten dezue, kolera bizian dagoan batek nolako injuriak bere projimoari esaten diozkan; egia zan, gezurra izan zan, nolako utsegiteak, eta gaiztakeriak aurpegira egozten diozkan; zein erraz eskuetara datorren, eta golpeka abiatzen dan; eta al balu, orduan bere laguna ilko ere luke. Zezen arrabiatua, eta txakur amorratua baño ere gogorrago jarten da: ostikoka lurra jotzen du; iñoren esanari kasorik egiten eztio; eta guziak desegin nai lituzke, eta askotan bizia kentzeraño eltzen da. Ala, Eskritura Santak erakusten digunez Kain gaiztoak bere kolera gaiztoak itxuturik bere anaia Abel justua ill zuan. Ala Herodes gogorrak, Jesu-Kristo illerazotzeko asmoarekin ainbeste milla aur inozente illerazo zituan; eta bere emaztea, eta bere aur propioak erak ere illerazo zituan. Ala Aman arro kolerikoak Mardokeo gizon prestu, eta santua, bere puebloko guziakin akabatu nai izan zuan; baña arentzat prestaturik zeukan urkamendian, Asuero Eregearen ordenaz bera urkatua izan zan; eta ala Kain, nola Herodes, eta Aman Infernuan erretzen daude, eta egongo dira eternidade guzian; orra zer dakarkion kolera gaiztoak aserre bizian sartzen danari berari. Eta gero? aserre ondoan beregan biurtzen danean sosegatzen danean, zer gertatzen zaio? Geiago lotsaturik, eta gau illun baten antzeko, guzia illundurik, eta tristeturik bera gelditzea; eta egin dituan kalteak al badu, erremediatu bearrean arkitzea. Eta ez bakarrik bere lagunari egin diozkanak, baita bere anima gaixoari egin diozkanak ere: bada 3. Kolera gaiztoak egin du Jaungoikoaren beraren etsai eskergabea; berak eman dion arrazoiaz, eta juizioaz baliatu nai izan eztu; erakutsi dion amoriozko dotriña santuari, eta berak eman dion humiltasunezko, eta pazienziako ejenplo miragarriai jarraio nai izan eztio: Jaungoikoaren amorioa baño, bere amorio propio erabagea geiago estimatu du; eta ori guzia da Jaungoikoa agitz ofenditzea, eta bere anima gaixoa Jaunaren asarrearen azpian ipintea; eta egiaz damuturik, eta humillaturik Jaungoikoagana biurtzen ezpada, aurrera kontuzago bizitzeko proposito firmearekin, orra betiko galdurik; eta azkenik 4. Infernuko demonioaren beraren zorigaiztoko lagun, eta menpeko edo katibu billau bat egiñik usten du kolera gaiztoak: bada deabruak berak berez ezin eragin dituan pekatu mota asko persona aserrekor baten bitartez eragiten ditu; eta ala ikusten dezue, nola persona pakeoso batek guziak sosegatzen, eta onera ekarten dituan, ala persona txakerre, estu, aserrekorrak guziak tentatzen ditu, aserratzen ditu, eta bere antzeko egiten ditu; eta izanik bera bere buruaren nekagarri, egiten da beste askoren penagarri, eta galgarri; eta erremediatzen ezpada, Infernuan deabruaren zorigaiztoko katibu egiñik, beti erretzen, kiskaltzen, ler egiten, eta guziak madarikatzen egon bearra datorkio.\nG. Zer erremedio bada, kolera gaiztoa goitzeko edo eskuratzeko, eta pasio edo griña goaikarri orrek dakatzen kalteak, eskusatzeko? E. Pazienzia, N.K.: eta ori iristeko 1. Aditu dituzuen arrazoiak gogoan ondo sarturik eduki itzatzue, eta kolera gaiztoaren bildur andi bat beti eduki ezazue; 2. Jaungoikoari egunoro, eta batez ere goizean jaikitzen zeratenean, gogotik eskatu egiozue, egun artan gertatuko zaizkizuen txarkeriak edo injuriak pazienziarekin eramateko indarra, eta grazia arren eman degizuela; eta zeurok artarako prestaturik egoteko alegiñak egin bear dituzue; gogora ekarten dituzuela gertatu oi zatzuen okasioak: bada prebeniturik edo prestaturik dagoanak errazago goitzen du bere pasio sutu-irazekia; eta noiz edo noiz ala ere uste bagean aserratzen bazerate, eztezue orregatik etsi bear: baizik zuen argaltasuna, obeto ezagutu, eta humiltasunarekin eta konfianza osoarekin eskatu berriz, eta berriz Jaungoikoari bere grazia, eta indarra zuen kolera edo aserrea goitzeko; eta artarako kontuzago, eta erneago aurrera egoteko alegiñak egin bear dituzue; eta batez ere 3. Aserratzeko okasioa ematen dizuenean, ez bereala hitz egin, eta jaramon, erabageko gauzarik ez esateko: baizik ixillik egotea, eta hitz egiten abiatu baño lenago, gutxianez Pater-nosterra edo Aita gurea espazioz errezatzeko astia ar ezazue; eta hitz egiteko premian arkitzen bazerate, alegin guzia egin bear dezue, aserre bage modu onarekin, eta biguntasunarekin hitz egiteko; bada bestela, su bat beste su bati egotzita andiagoa, eta biziagoa egiten dan bezela; ala gertatuko zatzu zure kolera, eta besteerena alkarrekin juntatu ezkero, biok suak, eta garrak artuta geiago alkar ofenditzea, eta kolera biziagoan jartea; baña hitz biguñ batek, eranzuera suabe batek besteren kolera autsiko du, emendatuko du, sosegatuko du, ur otzak dirakian lapikuaren gar-garratea kentzen edo tenplatzen duan bezela; eta orra orduan biok pakean, eta zu Jaungoikoaren aurrean irabazi andiarekin; eta orretan irauteko, au da, aserratu bage pakean bizitzeko, kontuz artu bear dezu laugarren erremedio au: eta da, len aserra erazo zaituen okasio, peligro edo bideetatik alde egitea, nola izan oi diran joku luze erabageak: tabernetako jan-edan geiegiak eta egoera luzeak; bada geienean aserrearekin, eta burruka gaiztoakin bukatu oi dira; eta orobat alde egin bear dezu okasioa eman oi duen persona aserrekor disputazale guztietatik; eta aekin tratatzeko premia badezu, txit ondo prebeniturik abiatu, aserratu bage zere lana egiteko; eta 5. Pazienziaren birtute au maite izateko, gogora ekartzu, pakeosoak, eta mansoak Jaungoikoari egiten dioten atsegiña: Jesu-Kristorekin dauken antza; erak gozatzen dauden pakea; eta nola guziak maite dituen; eta guzien biotzak irabazten dituen; eta azkenik 6. Aserratasunaren griña edo pasio sutua txit itzaltzeko, eta pazienziara, eta mansotasunera zere burua oitutzeko, gogoan erabilli bear dituzu Jesu-Kristo gure Maisu soberanoaren, eta Santuen exenploak.\nJesu-Kristo gure Jaunak, ala bere hitzakin, nola bere obrakin erakutsi digu, munduko destierro onetan, nai ta ez guziok gere gurutzea eraman bear degula, Zeruko bideari jarraio nai badiogu: beti izango degula, zer sufritu, emen bizi geran artean; eta humiltasun bage, eta pazienzia bage eztagoala iñorentzat Zeruko gloriarik; eta geiena sufritzen duenak Jaungoikoagatik, izango duela koroari ederrena; berak guzion bide aurreko, eta gidariak bezela esaten digu: nigandik ikasi ezazue, humillak, eta mansoak ni bezela izaten, eta pakea zuen animenzat arkituko dezue: nere ondoren etorri nai duenak, uka beza edo eskuratu beza bere burua; ar beza bere gurutzea; eta niri jarraitu bekit. Zorionekoak mansoak; zorionekoak pakeosoak, dio Jesu-Kristok berak; eta zorionekoak justiziagatik, eta onak diralako, padezitzen duenak. Ona, Jesu-Kristoren beraren hitzak, orain aditu dituzuenak; eta dotriña ori bera bere Ebanjelio santuan txit sarri, eta era askotara berritu, eta erakutsi zuan; eta badakizue, eztala iñor munduan izan, Jesu-Kristo gure Jaunak ainbe alde guzietatik sufritu duanik; eta ori, bera inozentea izanik, gure pekatuen zorra pagatzeagatik; guri pazienzia erakusteagatik; eta pazienziarekin, emen biotzeko pakea, gere pekatuen zorraren pagua, eta Zerurako ondasun guztiz andiak, eta betikoak neke piska batekin guri irabazi eragiteagatik.\nBada orobat dotriña orri zerraiela, Ama Birjiña Santisimak, Martiri guzien Erregiñak, Apostoluak, eta beste Martiri, eta Santu guziak, mundu onetan naibage, pena, neke, injuria, desprezio, eta trabaju guziz andiak eraman zituen, eta ez nolanaiko pazienziarekin baizik gogo onarekin, eta biotzeko atsegin, eta kontentuarekin zenbat geiago sufritu zuen, anbat poz geiago erakusten zuela. Ala Aita San Pedrok, eta San Juan Ebanjelistak, Jesu-Kristoren fedea, eta Jaungoikotasuna predikatzen zuelako eta ura sinistu eragiteko milagro guztiz andiak egiten zituelako, Juduen agintarien tribunalean, akusatuak, erreprendituak, eta gogorkiro eta nabarbenkiro azotatuak izan ziranean, dio San Lukas Ebanjelistak, ze Apostolu biak, atsegiñez, pozez, eta kontentuz beterik tribunal artatik irten zirala, Jesu-Kristoren izenean, eta aren honragatik desprezio, injuria, eta neke aek eramateko zoriona izan zuelako; eta ori bera ekusten degu Santu guzien bizitzatan; eta geiegi luzatzearen bildur ezpanintz, exenplo txit asko, eta guztiz miragarriak esango nikezue; Eskritura Santak berak kontatzen dituanak, ala lenagoko lege zarrekoak, nola graziazko lege berrikoak. Ikusi eragingo nikezue Job Santua bere ondasun guziak: bere seme-alaba guziak, eta bere osasuna batetan galdurik, eta lepraz beterik, pazienzia miragarri batekin guzia daramala; eta esaten duela: Dominus dedit etc. Moises Santua, bera askotan ofenditu, eta injuriatu zuen Israeldarrakgatik bitarteko jarten, eta Jaungoikoari erregutzen. Anziñako Jose kastoa, Jakob Santuaren seme maitea, bere anaiak berak saldua; eta anaiai barkatzen, eta mesede andiak egiten; Dabid Santua Saul bere etsai gogorrarekin; Absalon bere seme traidore eskergabearekin; Semei lotsabagekiro injuriatzen, eta arrikatzen zuenarekin aiñ pazienzia, eta mansotasun arrigarria ezerzitatzen; San Esteban lenbiziko Martiria, arrikatzen zuen bere etsaiakgatik Jaungoikoari arren barka zegiela erregutzen; Jesu-Kristoren beraren exenploari orretan zerraiola; eta beste onelako asko. Baña asko da gaurko dotriñarako.\nAditu dituzuen egiak gogoan arren erabilli itzatzue; eta Jaungoikoari sarri, eta gogotik eskatu egiozue, zeurok humillak izateko, eta zuen projimoak egiaz amatzeko doaia, eta grazia; eta iritsiko dezue pazienziaren birtute andia; eta orrekin oraingo pakea, eta geroko betiko gloria. Amen.


Piarres Charritton euskaltzain emeritua hil egin da | Kultura | Naiz\nPiarres Charritton euskaltzain emeritua hil egin da\n95 urte zituela, Piarres Charritton euskaltzain emeritua hil egin dela jakinarazi du Euskaltzaindiak.\nNAIZ|BAIONA|2017/03/17 13:00 Eguneratua:\nPiarres Charritton, 2013ko irudi batean. (Gaizka IROZ)\nFilosofian lizentziaduna, Teologian eta Euskal Ikasketetan doktorea, EHUko irakasle izateari utzi eta erretiroa hartuta zegoen aspalditik Charritton. Euskaltzain urgazle izendatu zuten 1950eko urriaren 27an, eta euskaltzain oso 1985eko uztailaren 19an (sarrera hitzaldian Piarres Lafitteren bizitza eta lana gogoratu zituen). Euskaltzain emeritua zen 2006ko uztailaren 20tik.\nHazparneko (Lapurdi) Ehulateia etxean sortu zen Piarres Charritton Zabaltzagarai, 1921eko urriaren 19an, laborari familia batean. Gaztea zela abiatu zituen apaizgai klasikoaren ikasketak Hazparnen, Uztaritzen eta Baionan, eta 1947an apaiztu zen. Erroman goi teologia ikasketak eta filosofiakoak Parisen egin ondoren, irakaskuntzan jardun zuen hainbat postu eta mailatan, oinarrizko irakaskuntzatik unibertsitateraino. 1970eko hamarkadan apaiz izateari utzi zion eta familiatu zen.\nJarduera intelektual bizia izan du gazte-gaztedanik; artikulu anitz eta hainbat obra argitaratu ditu, batez ere euskaraz, baina baita frantsesez ere. Ele indartsuko gizona, besteak beste, Jean Etxepare medikuaren eta Piarres Lartzabal idazle eta antzerkilariaren lanen biltzaile, langile harrigarria eta ekintzaile etengabea izan zen Charritton.\n«Euskara ezpainetan, dotorezia mintzairan, bikaintasuna idazkeran. Halakoxea zen Piarres», esan du Andres Urrutia euskaltzainburuak. «Labayruren Ikastaroetan ezagutu nuen, urte asko direla -gogoratu du Urrutiak-, bera irakasle eta ni ikasle. Egia esan, berebiziko indarra zerion hari, Iparraldeko euskararen nondik norakoak hitzez eta letrez erakusten eta irakasten zizkigula».\nUrrutiak azaldu duenez, «euskararen klasikoak barne-barnetik maitatu eta gure eskuetan jarri zituen, mintzaira zaindu baten bidez. Sona handiko euskal maisuen argitarazlea, erretorikak ez zeukan berarentzat ez bihurgune ezta ezkutuko lekurik. Euskara ezpainetan, dotorezia mintzairan, bikaintasuna idazkeran. Halakoxea zen Piarres Charritton. Euskararen sua eta garra, molde horretan gogoratuko dugu, gaurgero, gure euskaltzainkidea».\nUn Aberri Eguna para capitalizar las luchas sociales\nDetenidos tres varones por violencia machista en Iruñerria\nFallece un motorista en Gasteiz tras sufrir un accidente\nComptos cifra la temporalidad en Osasunbidea en el 51 por ciento en 2016\n«Cinturón árabe» en Rojava, fase 2\nUn primer grupo rebelde accede a evacuar Ghuta\nLa ONU insta a retomar las negociaciones sobre Sahara Occidental\nMarta Rovira no se presenta ante el TS y anuncia que se va al exilio\nTrump deja exenta a la UE y ahora negociará con China\nDura crítica de los pensionistas a la hipocresía y postureo de PNV y PSE\n«No me gusta hacer apología de la tristeza, ni mucho menos»\nEl momento de asaltar el Palau


B Zikloa - Aste Santua - Ostiral Santua - 2021.eko Apirilaren 02a\n(Gaurko ospakizuna esanguratsua da. Isilean hasten da. Ospatzaileak (eta laguntzaileak) isilean hurbiltzen dira presbiterio aurrera; hemen, belaunikaturik edo zutik, une baten isilean jarraitzen dute, otoitz eginez. Honen ondoren SARRERAKO OHARRA egiten da. Oharra bukatu ondoren, Batzarburu denak otoitza egiten du)\nSenideok: gugatik bizia ematen duen Jesusen Nekaldia eta heriotza ospatzeko elkartu gera. Berak esandakoa bete egiten du: ez dago maitasun haundiagorik norbere bizia lagunen alde ematea baino; eta gaur, bizi hori ematen duela ospatzen dugu.\nGaurko ospakizunak hiru zati oso ezberdinak dauzka. Lehenengo zatia, HITZAREN LITURGIA dugu; batez ere, une garrantzitsu bezala Nekaldiaren kontaketa san Joanen ebanjeliotik. Bigarren zatia, GURUTZA GURTZEA: bere Semea gugatik emateraino maite izan gaitu Jainkoak; honen aurrean ahuspezturik gurtzea dagokigu. Hirugarren zatian, Gurutzeratua izan den Jesusekin, JAUNARTZEAREKIN bat egiten dugu.\nOspakizun honek, gure sinismena oinarritzen den Jainkoaren maitasun misterio hortan bat egiten lagundu dezaigula.\nJesukristo gure Jaunaren nekaldiarekin ezereztu zenuen\nlehenengo pekatua gizaki guztietara zabaldutako heriotza;\negin gaitzazu zure Semearen irudiko,\nizatez Adanen antzeko garenok\nzure grazia lagun Jesukristoren antzeko izan gaitezen.\nErrege bizi baita gizaldi eta gizaldietan.\n: : . . I -- H I T Z A R E N -- L I T U R G I A . . : :\nOHARRAK: KONTUAN EUKITZEKOAK\n(Gaur, inoiz baino gehiago, zati hau zainduko dugu. IRAKURLEAK jabetu daitezela honetaz. Salmoari ere Jesusen otoitz ukitua ematen saiatu, herriak abestuko duen salmo-kantu ezagun batekin.\nNekaldiaren irakurketa une garrantzitsua dugu; hiru pertsonak egingo dute. Ongi legoke hiru bat aldiz gelditzea eta kantu ezagun batzuekin herri guztiak parte hartzea. Ebanjelioaren bukaeran, ospatzen dugunarekin eta irakurri dugunarekin bat eginez sakontzen joateko, “Gurutzan osasuna...” abestu daiteke).\n1. irakurgaia: Isaias 52, 13 – 53, 12\nIsaias profetaren kontaketa eder honetan, “Jainkoaren Zerbitzaria” heriotzara arte beheratua izango da; baina irabazle aterako da eta gizadiaren salbatzaile bihurtuko. Profetaren iragarpen honek Jesusen aurrean ipintzen gaitu; bere bizia heriotzara arte emanez, guretzat salbamen iturri bihurtzen da. Gordina, baina itxaropenez beteriko kontaketa hau entzuteko prestatzen gara.\n2. irakurgaia: Hebertarrei 4, 14-16; 5, 7-9\nHebertarren idazki egilearen arabera, gizadia eta Aitaren bitartekaria Jesus dugu eta bere anai-arreben alde erregutzen du. Gure ezina, gure negarrak eta minak ezagutu ditu; esaneko izateak eta bere eskaintzak, guretzat bizi berri baten seinale dira. Bere jarraitzaileok, bere antzeko izatera deituak gera. Idazlearen fede aitortza hau entzuteko prestatzen gara.\nEbanjelioa: Joan 18, 1 – 19, 42\nSan Joanek Maisuaren, gizon berriaren, azken pausoak kontatzen dizkigu: giza hondakin egina, Gurutzean josia, Historian porrotik handiena hartutako bezala munduaren aurrean erakutsia. Fededunontzat, Jainkoak biztua, bere heriotzaz gurea menderatu zuena, gure artean dagoena da Gurutziltzatu hau.\n: : . . M U N D U -- G U Z T I A R E N -- A L D E K O -- O T O I T Z A . . : :\nSenideok: gure historia argitzen duen Jainkoaren Hitza entzun dugu: Jainkoaren maitasuna, Jesukristo gurutziltzatuarengan agertzen zaigu.\nGaur, gizadi osoaren alde bere bizia eman duen Jesusen aurrean, gure otoitzak biziagoa eta zabalagoa izan behar du. Jainkoa Aita-Amari zuzentzen diogu, Kristoren Argiak gizaki guztiak argi ditzan eskatuz.\nAsmoa irakurri ondoren, isil unetxo bat egiten dugu eta gure otoitzez bete. Apaizaren otoitzari AMEN erantzunaz, gizaki guztien beharrizanekin bat egiten dugu.\nJainko herriaren otoitza hasten dugu.\n(OHARRA: Eskari bakoitzaren sarrera, ohar egileak ez, beste pertsona batek egiten du. Horrela momentu honi bere garrantzia emango diogu eta otoitzerako aukera bezala eskaini)\n1. ELIZAREN, GURUTZERATUAREN ELKARTEAREN ALDE\nEgin dezagun otoitz geu ere kide garen Jainkoaren Elizaren alde; Jaunak eman diezaiola bakea eta zain dezala batasunean, babestu bere egitekoan, eta guztioi eman diezazkigula fedea, itxaropena eta maitasuna Jainko Aitaren aintzarako.\nJainko gure Aita, herri guztiei Kristogan azaltzen diezu zure aintza; ardura zaitez zure maitasunaren lanaz; mundu osoan zabaldurik dagoen zure Elizak iraun dezala fede sendoz zure izena eta zure bizi asmoa aitortzen. Jesu Kristo gure Jaunaren bitartez.\n2. AITA SANTUAREN, GOTZAINEN, APAIZEN eta HERRI OSOAREN ALDE\nEgin dezagun otoitz gure Aita Santuaren, ………. gure gotzainaren, gotzain, apaiz, diakono eta Jainko herri santuko kide guztien alde.\nJainko gure Aita, zure Espirituak santutzen eta erabiltzen ditu gauza guztiak: entzun iezazkiguzu egiten dizkizugun eskariak, zure graziari esker, bakoitza geure bokazioan zure zerbitzari zintzoak izan gaitezen. Jesu Kristo gure Jaunaren bitartez.\n3. KRISTAUEN BATASUNAREN ALDE\nEgin dezagun otoitz Kristogan sinesten duten gure anaia-arreba guztien alde: ezagutu duten egiaren arabera bizi direnak Jainko gure Aitak Elkarte bakarrean bildu eta zain ditzan.\nJainko gure Aita, sakabanatuak biltzen eta bilduak batasunean zaintzen dituzu; begira iezaiezu maitasunez zure Semeari jarraitzen diotenei, eta bataio berak bat egindakoak, egiazko fedearen eta maitasunaren lokarriak bat egin ditzala Elkarte bakarrean. Jesu Kristo gure Jaunaren bitartez.\n4. KRISTOGAN SINESTEN EZ DUTENEN ALDE\nEgin dezagun otoitz Kristogan sinesten ez dutenen alde, eta batez ere, Jainkoak antzinatik bere profeten bidez hitz egin zion herriaren alde, Espiritu Santuak argituta, berak ere aurki dezatela Salbamenaren, biziaren eta argiaren bidea.\nJainko gure Aita, emaiezu Kristogan sinesten ez dutenei eta zure Itun Zaharreko herriari, zure aurrean zintzo ibiliz, egia osoa ezagutzea; eta guri, berriz, emaguzu, anaia-arreben arteko maitasunean eta Zu sakonago ezagutzeko asmoetan aurrera eginda, zure maitasunaren testigu sinesgarriak izan gaitezela. Jesu Kristo gure Jaunaren bitartez.\n5. JAINKOARENGAN SINESTEN EZ DUTENEN ETA JAINKORIK EZ BALITZ BEZALA BIZI DIRENEN ALDE\nEgin dezagun otoitz Jainkoa ukatzen dutenen, Jainkoaren existentziaz zalantzak dituztenen eta zalantza horietan gogortzen direnen alde; edo beren bizi materialistan Jainkorik ez balitz bezala bizi direnen alde: Batzuek beren bizitzako zuzentasunagatik eta zintzotasunagatik, besteak beren lozorro materialistatik esnatzen direlako, lor dezatela Jainkoarengana iristeko saria.\nJainko gure Aita, Zeuk egin zenituen gizaki guztiak, beti Zure bila ibil daitezen, eta, Zu aurkiturik, Zugan atsedena izan dezaten; egizu bizitzako zailtasunen artean, zure maitasunaren ezaugarriek eta kristauen testigantzak eraman ditzala Zu gizaki guztien Jainko eta Aita ezagutzera eta onartzera. Jesu Kristo gure Jaunaren bitartez.\n6. AGINTARIEN ALDE\nEgin dezagun otoitz herri guztietako agintarien alde, eta, bereziki, guretzat hurbilenak direnen alde: Jainko gure Jaunak, bere asmoen arabera, herri guztietako agintariak bakerantz, zuzentasunerantz eta gizaki guztien askatasunerantz zuzen ditzala beren pentsamenduetan eta erabakietan.\nJainko Aita-Ama ona, gizaki guztion etorkizunaz eta herrien eskubideekin arduratzen zarana; zaindu eta argitu itzazu agintariak, zure graziari esker nazio guztuietan bakea eta garapena izanaz pertsona guztien oinarrizko eskubideak zainduak izan daitezen. Jesu Kristo gure Jaunaren bitartez.\n7. NAHIGABETUEN ALDE\nSenideok, azkenik, egin diezaiogun otoitz Jainko gure Aitari munduan bekatuaren eta elkartasunik ezaren ondorenak nozitzen dituztenen alde; Berak zain ditzala, Jesu Kristo bere Seme maitearen antzera senideak zerbitzen bizi diren hainbesteren bitartez, eta irits dadila nahigabetu bakoitzarengana Jainkoaren presentziaren gozoa.\nJainko gure Aita, negar egiten dutenen atsegina eta sufritzen ari direnen indarra, hel bitez Zugana beren atsekabetik Zuri deika ari direnen eskariak, beren ezbeharrean aurki ditzatela zure errukiaren laguntza eta gu guztion elkartasuna. Jesu Kristo gure Jaunaren bitartez.\n: : . . II -- G U R U T Z E -- S A N T U A -- G U R T Z E A . . : :\nBiziaren Jainkoari gizadi osoaren alde otoitz eginez, lehen zatia bukatu dugu.\nJesukristoren GURUTZA da orain gure batzarraren erdigunea. Sarritan gurutza bitxi eta edergarri bezala erabiltzen dugu. Baina gurutze horretan dago gure salbamena, gure bizia eta piztuera.\nApaizak, Jesusen gurutza erakutsi eta agertuko digu, eta guk, Jainkoak gugatik egin duena eskertuz, gurtu egingo dugu. Bakez, esker onez, itxaropenez... hurbiltzen gera Jesukristoren gurutzearen aurrera.\nGURUTZEA ALDARA AURRERA EKARTZEA\n(Elkarteko hiru pertsona doaz gurutzearen bila. Gurutzea nahiko handia izan daitela. Apaizak edo parrokian arduratzen den beste pertsona batek, gurutzea hartzen du eta beste biak argi piztuak.\nElizan Gurutzea hartzen duenean, lehenengoz abesten du: “Hona hemen Gurutze habea munduaren osasuna zintzilik eduki zuena”. Elizaren erdi inguruan berriro eta hirugarrenez presbiterio aurrean. Eliztarrei erakutsiz, isil une bat egiten da.\nOndoren gurutza gurtzen da musu emanez edo ukitu eta “Aitaren” eginez. Musika edo kantuz lagundurik egiten dugu.\nGurutzeak, gaur leku berezi bat behar du).\n: : . . III -- J A U N A R T Z E A . . : :\n(Batzar-burua “Gure Jaunaren” bila doan bitartean, monitoreak hirugarren zatiaren azalpena egiten du).\nSenideok: ospakizunaren hirugarren zatian sartzen gera.\nJaunartzera hurbilduko gera. Gogora ditzagun apostoluaren hitzak: “Ogi honetatik jaten dugun bakoitzean, Jaunaren heriotza gogoratzen dugu, Bera etorri arte”. Maitasun handia agertu digu Jesusek, gurutzean bere bizia gure alde ematean. Maitasunez bizia besteen alde eskaintzea da kristautasunaren ezaugarria. Zoriontsuak Biziaren Ogia hartzeko prest daudenak!\nGURE JAUNA ALDARERA EKARRI ETA JAUNARTZEA\n(Oharra amaitzen denean, batzar-burua eta laguntzaileak kandelak pizturik, aldarera hurbiltzen dira. Bitartean beste bi pertsonak aldare gaineko mantela ipintzen dute. Aldare aurrean, “Gure Aita” kantatu edo errezatu.\nGure Jauna banatzen den bitartean, 21gn Salmoa irakurri daiteke, tarteka isil unetxo bat eginez. Egunari dagokion entzuteko musika ere ipini daiteke).\n: : . . IV -- A G U R R A . . : :\nJainko Aita-Ama on eta errukitsua,\nZure Seme Jesukristoren heriotzaz eta piztueraz\nzaindu ezazu guregan zure errukiaren lana;\nMisterio honetan parte harturik,\nbeti zure zerbitzari izan gaitezen.\nHERRIAREN GAINEKO OTOITZA\nJauna, zure Semearen heriotza ospatu dugu,\neta Beraren Piztuera santuaren zain gaude;\nbidal iezaguzu zure bedeinkapen ugaria,\netorri bekigu zure barkamena,\nemaguzu zure poza,\ngehitu gure sinesmena,\neta eraman gaitzazu betiko salbamenera.\nSenideok: Jesu Kristoren Nekaldia eta Heriotza ospatu dugu. Haren heriotza ez zen izan jazoera isolatua, baizik eraman zuen bizitzaren ondorioa eta laburpena. Besteentzat bizi izan zen. Guztiak maitatu zituen beti. Bere bizitzaren bidez askatasuna eta askapena oihukatu zituen. Osorik eman zuen bere burua. Behartsu egin zen, gu aberats gintezen. Maitasunak eskatuta, albo batera utzi zituen larunbata eta legea, nahiz eta inguruan eskandalua sortu. Itxaropenaren eta heriotzaren azkenera arte sinetsi zion Aitari. Beldur zen, baina aurrera jarraitu zuen. Ez zuen izan zalantzarik Aitak jarritako plana betetzerakoan. Saririk itxaron gabe maitatu zuen.\nJaunaren heriotzaren ondoren, mundua isiltasunik sakonenean sartu zen. Bihar gauean egingo du eztanda gure pozak eta alaitasunak. Goazen, orain, geure etxeetara, munduan diren gurutziltzatu guztiak gogoan ditugula, eta har dezagula elkartasunaren eta zuzentasunaren alde jokatzeko asmo sendoa.\n“Eta gizaki huts bezala azalduz, apaldu egin zuen bere burua, heriotzaraino mendeko eginez, gurutzean hiltzera iritsi arte. Horregatik, denen gainetik goratu zuen Jainkoak,\neta izen guztietan bikainena eman zion” (Fl 2, 8-9)\nGaur JAUNAREN NEKALDIA ospatzen dugu.\nGaurko egunez, liturgiak MAITASUNAREN handi, sakon eta zabalera hurbiltzeko aukera eskaintzen digu, Nazareteko Jesusengan azaltzen zaigun JAINKOAREN SOLIDARITZARA, hain zuzen. Eta guk, Jesusen jarraitzaile garen kristauok, Gurutzeari begira jartzen gara harriduraz, bihotz beroz eta esker onez, eta Jesus horrengan azaltzen zaigun miragarrizko misterioa gero eta hobeto ulertzen saiatzen gara.\nGaur jaso behar dugun erakutsi mamitsua honetan datza: Jainkoa ez dagoela gure historiatik urrun, sufritzen duena dela. Kontrara, Jesu Kristogan ondo daki zer den sufritzea, zer den negar egitea eta hiltzea. Ezinaren muga barruan sartuta salbatu gaitu. Jainkoaren erruki eta errukitasun ezin handiagoak dira.\nGaurko ospakizun honekin BAZKORANTZ PAUSO bat aurrera ematen dugu, bihar ospatuko dugun behin betiko Jainkoaren garaipenerantz.\nZorionekoak MAITASUN JAINKO hau onartzen dutenak!\n"Burua makurtuz, azken arnasa eman zuen"


Herriraren kontrako operazioa salatzeko mobilizazioak deitu dituzte ostiral eta larunbatean\nHerrirako kide izatea leporatuta atxilotutako 18 pertsonetatik lauri 20.000 euroko bermea ezarri die epaileak. Garaik eta Garciak atzo ordaindu zuten. Ugartemendiak eta Aldunberrik gaur ordainduko dute eta kalera aterako dira.\n2013ko urriaren 04a\nAtxilotuetako batzuk, aske geratu ziren momentuan. Argazkia:Naiz.info\nEspainiako Auzitegi Nazionalak bermerik ezarri gabe askatu ditu Herriraren kontrako sarekadaren harira atxilotutako hamalau pertsona eta bermea ordainduta lortuko dute askatasuna beste lauk.\nGaur eta bihar mobilizazioak\nGaur goizean mobilizazioak iragarri dituzte. Batetik, Ikasle Abertzaleak taldeak ikastetxe eta campusetan “elkartasun ekimenak” egitera deitu ditu ikasleak, era horretan “marea urdina” sortzeko. Bestetik, ELA, LAB, ESK, STEE-EILAS, EHNE, Hiru, CGT eta CNT sindikatuek Herriraren kontrako erasoa salatzeko lanuzteak antolatu dituzte, 12:00etatik 12:30etara. Ordu erdi horretan, lantokien aurrean elkartzera deitu dituzte langileak, elkartasun zeinu gisa.\nHerrirari babesa adierazi nahian ere, bihar manifestazio deitu dute hainbat eragilek. 17:30ean abituko da martxa, Bilboko La Casillatik, Tantaz tanta euskal presoen eskubideen alde lelopean.\nHainbat esparrutako eragileek bat egin dute biharko deialdiarekin, tartean 47 musika taldek.\nLibre bai, baina erresalbuzko neurrien pean\nDena den, batzuk bermerik gabe eta beste batzuk bermepean askatuta ere, denei ezarri dizkie erresalbuzko neurriak Eloy Velasco epaileak. Ondorioz, ezingo dute Espainiako Estatutik irten eta 15 egunean behin sinatzera joan beharko dute polizia etxera.\nHorrez gain, Velascok “presoen kontrolerako eta haiek goratzeko ekitaldietan” parte hartzea debekatu die.\nGainera, Aier Larrarte abokatuak gaur Info7 irratian egindako elkarrizketa batean esan bezala, hemezortzien aurkako inputazioek indarrean diraute oraindik.\nHerriararen jarduna, bertan behera\nAtxilotutakoak zigortu ez ezik, Herriraren jarduna ere jo puntuan jarri du epaileak. Hala, bi urtez debekatu egin du taldeak lanean jarraitzea, “badaezpada”.\nJardun eten horrekin kritikoki mintzatu da Larrarte: “Praktikan, Herrira ilegalizatu dute”, esan du.\nKanal hauetan artxibatua: Herrira | Guardia Zibila


20141121_visita_chile - Info - UPV/EHU\nFamilia barneko indarkeria: birusaren beste albo ondorioetako bat\nTxileko Pontificia Universidad Católicako errektoreak UPV/EHU bisitatu du\nAbenduak 1 eta 2an, Bilbon, Ikerketa Biomedikoaren II. Euskadi eta Txile arteko Topaketak ospatuko dira\nLehenengo argitaratze data: 2014/11/21\nIgnacio Sánchez, Txileko Pontificia Universidad Católicako errektoreak, Euskal Herriko Unibertsitatea bisitatu du gaur ostirala, azaroak 21. Topaketa akademiko hau, Bilbon Txileko kontsula den Iratxe Madariagak bultzatu du, datorren abenduan Bilbon ospatuko den Ikerketa Biomedikoaren II. Euskadi eta Txile arteko Topaketen harira burutu da.\nBere bisitaldian, Sánchez Carmelo Garitaonandia UPV/EHUko Bizkaiko Campuseko errektoreordearekin batzartu da. Garitaonandiak, Euskal Herriko Unibertsitatearen gaur egungo egoera eta etorkizuneko proiektuak azaldu dizkio. Gainera, Fernando Plazaola Ikerketa errektoreordearekin ere hitz egiteko aukera izan du, Teknologia eta Zientzia Parkearen eta Unibertsitateak esku artean dituen ikerketa proiektu ezberdinen zehaztasunak lehen eskutik ezagutzeko.\nEra berean, Txileko Pontificia Universidad Católicako errektorea Marta Barandiaran UPV/EHUko Nazioarteko Harremanen zuzendariarekin ere topaketa izan du eta, baita ere, abenduak 1 eta 2an Bizkaia Aretoan ospatuko diren Ikerketa Biomedikoaren II. Euskadi eta Txile arteko Topaketen antolaketa taldeko kide Begoña Ochoa eta Nacho Garcia-Alonso irakasleekin. UPV/EHUk eta Txileko Pontificia Universidad Católicak bultzatutako topaketa honen lehen edizioa iaz burutu zen Txileko Santiagon.